“Bukan Fear Factor”- Ini Makanan Tak Boleh Makan Ketika Hamil Untuk Elak Jangkitan Kuman

Pengambilan makanan yang berkhasiat dalam kalangan ibu hamil amatlah penting bagi menjamin kesihatan bayi dalam kandungan. Kebanyakkan pakar menyarankan bahawa ibu hamil perlu mengelak dari ambil makanan yang tidak dimasak dengan sempurna seperti telur separuh masak dan sushi.
Apa yang merisaukan adalah ibu hamil mudah terdedah dengan jangkitan Listeriosis dan Salmonella jika terus degil dan ambil makanan yang separuh masak atau mentah ini. Oleh itu, Dr. Muhammad Izzat berkongsikan di laman Facebooknya tentang bagaimana untuk mengelak dari jangkitan sebegini ketika hamil.

Bagaimana?

Semua ibu hamil perlu diberitahu bagaimana nak kurangkan risiko untuk mendapat jangkitan Listeriosis ketika mengandung.

1) Minum hanya susu yang dipasteur atau Susu UHT. Susu fresh diperah dari tetek kambing ke lembu ke rusa ke buaya (kalau buaya ada susu la ) . Susu-susu jenis ini TAK DIGALAKKAN minum.

2) Tak digalakkan makan soft cheese seperti Camembert, Brie, Blue-veined cheese. Takda risiko listeriosis dengan memakan hard cheese seperti Cheddar, cottage cheese atau cheese yg sudah diproses. Baca bebetul. SOFT cheese jer tak boleh makan.
3) Tidak memakan pate ( sebarang jenis termasuk yang ada sayur ) – sejenis daging mentah.
4) Tak makan makanan yang separuh masak, atau memanaskan semula makanan yg lama. Telur separuh masak TAK BOLEH MAKAN ye.
Untuk mengurangkan risiko dapat jangkitan Salmonella pula :

1) Elakkan makan telur mentah, telur separuh masak atau apa apa makanan yang mengandungi telur mentah atau telur separuh masak.
2) Elakkan daging mentah, atau daging separa masak. sushi yang ada ikan/sotong/udang mentah atau separa masak TAK BOLEH ye.
Takda istilah mengidam makanan-makanan yg saya cakap kat atas ni. Lepas beranak boleh la makan kalau nak. Jangan cuba cuba nak join Fear Factor masa mengandung. Awas! Baru telan 2 biji telor kat bawah ni, burrpp Alhamdulilah. Jangan jeles mak buyung sekalian.
Sumber : Dr. Muhammad Izzat Abdul Razak, Pegawai Perubatan, Kesihatan Wanita dan Kehamilan


Boleh Ke Stres Jadi Punca Kena Serangan Jantung? Rupa-Rupanya…

Tidak dinafikan, dengan peredaran zaman sekarang ramai dalam kalangan kita yang menghadapi tekanan atau stres dengan pelbagai perkara. Bukan sahaja mengenai kerja, malah perjalanan kehidupan seharian pun boleh mendatangkan stres kepada diri sendiri sama ada sedar atau tidak. Tetapi, ada juga dalam kalangan ramai yang bertanya adakah boleh stres menjadi punca mendapat serangan jantung? Ini jawapan dari pakar…
Baca juga: Tiba-Tiba Sakit Kepala & Sawan, Suami Sebak Ketika Isteri ‘Pergi’ Ketika Hamil 8 Bulan

Boleh ke stress sangat sampai kena serangan sakit jantung?
Saluran right coronary artery ni tersumbat 100% di pertengahannya..
Ini kes yang saya buat pukul 1 pagi semalam. Lelaki berumur 40-an datang lewat malam dengan rasa loya dan pening. Tekanan darah beliau ketika sampai di hospital hanya 70 mmHg sahaja. Ujian pertama iaitu ECG beliau menunjukkan serangan sakit jantung yang serius.

Saya bawa dia segera ke angiogram. Pergh… Salur darah sebelah kanan, “right coronary” atau RCA dia tersumbat solid 100% dengan darah beku..

Kita masukkan alat dipanggil “thrombus aspiration catheter” untuk menyedut darah beku ni..
Alhamdulillah lepas dua tiga kali alat ni pengaliran darah dia lancar balik. Saya kemudian masukkan belon dan stent untuk mengekalkan saluran darah ni terbuka besar agar darah boleh terus lancar.
PESAKIT TAK MEROKOK, TIADA KENCING MANIS, TIADA DARAH TINGGI

Pesakit ini tidak merokok, tiada kencing manis, tiada tekanan darah tinggi yang berlebihan dan tahap kolesterol beliau takde lah tinggi sangat. Tapi kerja dia sebagai bos besar sangat stress….
Ini kot yang menyebabkan serangan sakit jantung dia. Saya dah jumpa banyak pesakit muda yang kerja terlampau stress, tak cukup berehat, tak cukup tidur yang kena serangan sakit jantung pada usia yang muda.
Kesimpulannya? Pastikan cukup rehat, cukup tidur, jangan stress sangat, kalau bos suruh masuk meeting WFH bertubi-tubi, tegur dia sikit.
Sumber: Dr. Muhammad Imran


Bayi Usia 6 Bulan Ke Bawah TAK BOLEH Minum Air Masak Atau Air Mineral, Pakar Jelaskan..

Seperti yang kita tahu, minum air kosong khususnya air mineral adalah bagus untuk meneutralisasikan sistem dalam badan. Namun, mungkin ramai dalam kalangan ibu bapa yang masih tertanya-tanya sama ada sesuai atau tidak untuk bayi minum air masak atau air mineral.
Jangan risau, bagi merungkai kepada persoalan ini, ikuti jawapan dari pakar supaya anda dapat gambaran yang lebih jelas. Jangan ‘memandai-mandai’ ya!

Baca juga: Ubat Batuk & Selesema TAK BOLEH Bagi Untuk Anak Usia 2 Tahun Ke Bawah, Risiko Sawan!
BOLEHKAH BAYI MINUM AIR MASAK ATAU AIR MINERAL?

Ketika cuaca panas, ramai ibu yang mengeluh dan mengalami dehidrasi yang jelas seperti mudah haus dan kurang membuang air kecil. Mereka digalakkan untuk minum mineral dengan kuantiti yang lebih banyak terutama bagi ibu yang menyusukan anak mereka. Tetapi adakah bayi juga perlu diberikan air mineral juga?

Secara amnya bayi yang berumur kurang 6 bulan tidak boleh diberikan air mineral atau air kosong. Bayi tidak memerlukan air dan mineral kerana mereka memperolehi sejumlah kuantiti air yang cukup melalui air susu yang diminum, sama ada dari susu ibu atau susu formula.
Memberikan air pada mereka akan mengganggu kebolehan tubuh untuk menyerap nutrien dari susu ibu atau susu formula dengan cara yang lebih berkesan. Memberikan air juga menyebabkan perut bayi akan menjadi penuh dan kembung. Mereka mungkin tidak selesa dan mudah menangis. Bayi juga akan hilang rasa lapar untuk meminum susu. Walau bagaimanapun ibu bapa boleh memberikan sedikit air dengan menggunakan sudu jika difikirkan perlu dan ini sudah pasti tidak menjejaskan kesihatan bayi.
BAYI AKAN MENGALAMI SAWAN DAN KOMA
Dalam dalam kes yang terpencil, jarang berlaku tetapi serius, apabila bayi diberikan terlalu banyak air, bayi akan mengalami mengalami sawan dan koma akibat “keracunan air” (water intoxication). Ini berlaku apabila air yang diberikan kepada bayi dengan kuantiti yang banyak telah menyebabkan kecairan pada kepekatan mineral sodium dalam tubuh, menyebabkan ketidakseimbangan mineral dan akhirnya tisu tubuh akan mengembang. Pengembangan tisu otak secara tiba-tiba akan menyebabkan bayi mengalami koma.
Dalam kes yang disebutkan di atas, apabila ibu bapa menambahkan air dalam bancuhan susu dalam kuantiti yang banyak dari sepatutnya, ia juga boleh menyebabkan “keracunan air”. Selain itu susu yang cair dan diminum menyebabkan bayi akan menerima nutrisi yang amat berkurangan dari sepatutnya. Oleh itu para ibu yang menyusukan anaknya dengan susu formula haruslah membaca arahan bancuhan susu dan elakkan dari menambah air yang lebih dari kadar yang sepatutnya.
TUNGGU CAPAI UMUR 6 BULAN

Walau bagaimana pun jika bayi mengalami cirit-birit, doktor mungkin menasihati ibu untuk memberikan bancuhan garam ke dalam air untuk diberikan kepada bayi untuk mengelakkan dehidrasi. Ini dibenarkan.
Apabila bayi telah mencapai umur enam bulan, tidak menjadi mudarat memberikan sedikit air menggunakan sudu kepada bayi. Berikan sekadar yang perlu. Memberikan air secara berlebihan akan menyebabkan bayi akan mengalami kembung perut dan tidak berselera untuk makan.
Setelah berusia setahun, kanak-kanak telah makan makanan yang pejal dan minum susu pada kadar yang sepatutnya, bolehlah memberikan air mineral kepada kanak-kanak itu.
Sumber : Dr. Zubaidi Hj. Ahmad


“Boleh Kecut Otak Kanak-Kanak Kalau Asyik Makan Manis”-Pakar

Semua tahu rasanya tentang keburukkan terlebih gula dalam badan. Kalau dah terlebih gula dalam badan itu, mesti kita akan rasa lemau dan badan macam bertoksik. Bukan itu sahaja, terlebih gula juga boleh menyebabkan penyakit seperti kencing manis.
Ini baru keburukkan gula kepada orang dewasa, bagaimana pula keburukkan gula kepada kanak-kanak? Menurut pengguna Instagram @mazliana.mazlan yang juga merupakan seorang doktor telah berkongsi keburukkan terlebih gula dalam badan kanak-kanak.

Baca juga: “Jangan Letak Tuala Basah Pada Dahi Anak Ketika Demam”- Pakar
DOKTOR KONGSI BAHAYA TERLEBIH GULA DALAM BADAN KANAK-KANAK

Menurut perkongsian Dr. Mazliana, beliau mengatakan yang otak kanak-kanak boleh kecut kalau dibiarkan makan gula berlebihan.

“Kecut otak anak-anak kalau kita bagi makan minum tinggi gula selalu. Tugas kita untuk ajar anak-anak tentang bahayanya gula. Sejak dari anak-anak kecil, cuba ajak mereka jauhkan diri dari gula seboleh mungkin. Ajak pelan-pelan, explain selalu. Anak-anak akan faham,”
“Susah nak buat, tapi kita cuba. Sebab kesannya kita takkan nampak sekarang. Cuba bayangkan kita hari-hari bagi anak minum air manis waktu pagi sebelum ke sekolah,” tambahnya lagi.
Mungkin kita fikir untuk beri tenaga, nak anak sihat dan kuat supaya dapat fokus belajar di sekolah. Atau mungkin option yang lebih sihat kita bagi susu tepung kaya DHA yang dibancuh dengan gula bagus untuk perkembangan otak.
Sebenarnya kita tengah latih anak kita dari kecil, wajib minum air manis waktu pagi sebelum pergi sekolah. Mereka akan bawa sampai ke tua seperti kebanyakan kita sekarang yang tak boleh tinggal air manis waktu sarapan pagi.
SENARAI MAKANAN YANG BERGULA & SELALU BAGI KEPADA KANAK-KANAK

Hakikat sebenar, kita telah rosakkan sel otak anak-anak dengan kenalkan mereka dengan makanan dan minuman bergula seawal bangun pagi. Antara makanan yang bergula adalah:
– Biskut
– Roti
– Aiskrim
– Jus buah
– Jem
– Bar coklat
– Cereal
– Keropok
– Pes pasta
– Sos
– Kicap
– Sos tiram
– Pes masakan

Semuanya ada gula sama ada kita sedar atau tidak. Susah untuk kita elakkan sepenuhnya gula dalam kehidupan seharian.
Gula tersembunyi terlalu banyak dalam makanan ultra proses. Walau kita rasa tak manis sangat, tapi gula tetap banyak dalam tu. Gula antara kandungan pertama dalam kebanyakan makanan ultraprocessed.
Kalau susah nak elak yang lain, kita cuba elak air manis je dulu dari anak-anak. Terutama waktu pagi k. Minum air kosong kan lebih sihat.
Video penuh:
https://www.instagram.com/p/CdSlQi4g6Gb/
Kita cuba sama-sama ya, insyaAllah!
Sumber: Instagram @mazliana.mazlan


Boleh Menang Dana Perniagaan Sebanyak RM50K Dengan Usahawan Masterclass Buletin FM!

Mungkin ramai dalam kalangan kita yang menghadapi masalah kehilangan kerja baru-baru ini. Ada juga yang telah mencuba membuat perniagaan secara kecil-kecilan dan menyimpan hasrat untuk menjadi usahawan suatu hari nanti. Tapi, nampaknya masih banyak ilmu yang perlu dipelajari dan perlukan kelas khas bagi membantu para usahawan tersebut.
Jangan risau, kerana terdapat pelbagai peluang keemasan yang diberikan buat pendengar-pendengar setia Buletin FM. Antara aktiviti serta kampen yang dijalankan oleh Buletin FM adalah Kempen Barber Bergerak Buletin, Usahawan Masterclass dan Buletin Belanja Beriani.

Baca juga: Doktor Kongsi Rahsia Minum Air Teh Ini Rupanya Boleh Legakan Badan & Demam
USAHAWAN MASTERCLASS BULETIN FM BANTU DARI SEGI KEWANGAN & IDEA

Kempen dan aktiviti yang dijalankan oleh Buletin FM ini bukan sahaja dapat membantu dari segi kewangan, malah dapat membantu usahawan kecil untuk maju kehadapan dengan idea bernas mereka yang terpendam. Seperti kempen Usahawan Masterclass Buletin FM, pendengar boleh menghantar idea-idea hebat perniagaan mereka dan merebut peluang memenangi dana perniagaan berjumlah RM5,000 dan slot iklan radio yang bernilai RM45,000 serta geran digital PKS bernilai RM10,000.

Disamping itu, pihak Buletin FM juga telah meraikan pendengar bertuah Buletin FM di Pulau Pinang dengan membelanja pendengar terawal nasi beriani di Restoran Kapitan Tandoori House Triangle, Pulau Pinang. Antara penyampai Buletin FM yang turut ikut serta dalam Buletin Belanja Beriani adalah Izwan Azir, Marsila Hassan dan Hanif Miswan.
KOLABORASI BERSAMA YAYASAN KEBAJIKAN NEGARA
Selain itu, Buletin FM juga berkolaborasi bersama Yayasan Kebajikan Negara dalam menjayakan Barber Bergerak Buletin yang telah dianjurkan di Anjung Singgah, Georgetown Pulau Pinang pada 26 Ogos 2022 dan seterusnya di Anjung Kelana, Taman Desa Kuala Lumpur pada 23 September 2022 akan datang. Tujuan utama bagi Barber Bergerak Buletin dianjurkan adalah untuk membantu golongan yang tidak bernasib baik seperti gelandangan untuk mendapatkan perkhidmatan potongan rambut secara percuma.

Ketua Rangkaian Kandungan Buletin FM, Digital & Audio+, Shah Hayatudin berkata,
“Kami akan sentiasa komited dalam memberi konten menarik dan relevan kepada para pendengar. Buletin FM berazam untuk menjadi stesen radio yang sentiasa peka dan dekat di hati komuniti Malaysia. Dengan itu Buletin FM akan terus memberi perkembangan yang padat dengan mesej dan perbincangan isu semasa. Buletin FM boleh didengari menerusi frekuensi 101.3FM di Lembah Klang; 90.2FM Penang; 107.3FM Alor Setar; 104.3FM Sarawak.”

Secara alternatif, para pendengar juga boleh mendengar Buletin FM secara live streaming di aplikasi Audio+, www.buletinfm.audio atau YouTube Buletin TV. Untuk perkembangan dan pengisian digital berinfomatif, boleh terus ikuti laman sosial Buletin FM di Facebook Buletin FM, Instagram @buletinfm dan Twitter @buletinfm dan Whatsapp di 017-276 5656. Aplikasi Audio+ boleh dimuat turun di Apple App Store, Google Play dan Huawei App Gallery.


Boleh Menang Nissan X-Trail & 4 Sebab Anda Wajib Pergi Drive: Auto Fair 2018

Menerima lebih 20,000 pengunjung pada tahun lalu, laman web automotif nombor satu di Malaysia, Carlist.my sekali lagi bakal memeriahkan Setia City Convention Centre menerusi pameran automotif Drive: Auto Fair 2018. Acara yang bakal berlangsung selama 3 hari bermula 27 hingga 29 Julai 2018 kali ini pastinya akan menyajikan pelbagai tawaran, ganjaran dan promosi menarik khas buat peminat arena permotoran negara. Pendek kata, ‘kaki kereta’ memang wajib pergi!
Promosi & tawaran menarik

Antara jenama terkenal yang akan tampil dengan pelbagai tawaran menarik disamping mempamerkan jentera terbaik mereka pada Drive: Auto Fair 2018 kali ini ialah BMW, Mazda, Isuzu, Honda, Perodua, Subaru, Nissan, Maxus dan banyak lagi. Jadi, kalau anda sedang merancang untuk membeli kereta idaman, inilah masanya!
Mencatatkan lebih 160,000 jualan secara atas talian di laman web Carlist.my, Drive: Auto Fair 2018 bakal memberikan pengalaman yang lebih mengujakan kepada pengunjung. Bukan sahaja dapat melihat secara dekat kenderaan yang dipamerkan nanti, anda juga boleh membeli barangan aksesori dan barangan kelengkapan kereta dengan harga yang menarik daripada Ambipur, Maxis, SOCAR, Ottoman, Trapo, Ninebot, Happy Fresh dan Regal Vallet.

Program keselamatan jalan raya #SafeDriving

Bagi memupuk kesedaran orang ramai tentang keselamatan jalan raya, beberapa acara seperti sesi ceramah keselamatan jalan raya menerusi kerjasama Jabatan Kerja Raya (JKR) dan Penubuhan Institut Penyelidikan Keselamatan Jalan Raya (MIROS) turut diadakan.
Pemilik kereta Honda bagi sesetengah model yang terlibat juga disarankan hadir ke acara kali ini bagi menggantikan beg udara Takata secara percuma kereta mereka menerusi program yang dianjurkan oleh Honda.
Boleh bawa pulang Nissan X-Trail!

Bukan itu sahaja, pengunjung bertuah yang mendaftar, pandu uji atau membuat tempahan kereta di Drive: Auto Fair 2018 juga berpeluang memenangi Nissan X-Trail Aero Edition dan hadiah istimewa lain bernilai RM150,000! Selain itu, Hong Leong Bank akan turut serta pada acara kali ini bagi membantu proses jual beli kereta idaman anda.
Belon udara panas, go-kart dan banyak lagi aktiviti untuk keluarga!
Bukan sekadar jualan dan pameran kereta sahaja, jangan lupa bawa keluarga bersama sebab pelbagai aktiviti menarik disediakan antaranya simulasi permainan lumba, tayangan program popular oleh iflix, belon udara panas, perlumbaan go-kart dan banyak lagi. Food truck pun ada tau! Tunggu apa lagi, jom ramai-ramai ke Setia City Convention Centre pada 27 hingga 29 Julai ini. Jumpa di sana!
Untuk mengetahui dengan lebih lanjut mengenai Drive: Auto Fair 2018, boleh layari https://www.carlist.my/drive/shahalam/2018. Masuk adalah percuma!


Boleh Naik Berat Hampir 5KG! Ini Rupanya Keburukan Tidur Dalam Keadaan Lampu Terbuka

Siapa sangka tidur dengan lampu terbuka sebenarnya mendatangkan impak yang negatif atas diri kita. Sesetengah individu takut untuk tidur dalam gelap dan sesetengah lagi pula sudah terbiasa tidur dalam keadaan sekeliling yang terang. Mari kita cuba ubah kebiasaan tersebut untuk elakkan diri daripada mendapat kesan sampingan yang tidak diingini hanya kerana tidur dengan lampu terbuka.
RUPA-RUPANYA TIDUR DENGAN LAMPU TERBUKA BOLEH MENYEBABKAN OBESITI?

Adakah anda lebih suka tidur dengan lampu terbuka atau televisyen dipasang? fikirkan semula. Kajian terkini yang melibatkan 43,722 wanita mendapati individu yang tidur dalam keadaan TV atau lampu terpasang dikaitkan dengan
1. Peningkatan 5kg berat badan atau lebih

2. Peningkatan risiko 10% BMI

3. Risiko lebih tinggi untuk berlebihan berat badan atau obesiti.
Kajian yang dilakukan pada haiwan di makmal menyokong hipotesis kesan cahaya lampu kepada melatonin regulasi ‘body clock” yang mengawal masa tidur- sedar manusia.
Walaupun faktor pendedahan kepada cahaya lampu boleh menyebabkan peningkatan berat badan,pengambilan makanan berkalori tinggi dan gaya hidup tidak aktif merupakan punca utama obesiti.
Macam mana untuk membiasakan diri tidur tanpa memasang lampu?

Cubalah tips-tips berikut untuk mengelakkan anda berdepan risiko negatif jika tidur dengan lampu terbuka
1. Memasang langsir yang lebih gelap di dalam bilik agar anda boleh membiasakan diri dalam gelap terlebih dahulu meskipun pada waktu siang.
2. Memakai topeng penutup mata juga membantu anda adalah sebagai cara untuk jadikan anda terbiasa untuk tidur dalam gelap secara bersahaja
3. Elakkan daripada terdedah dengan cahaja daripada gajet-gajet seperti laptop, televisyen dan telefon bimbit sejam sebelum tidur untuk membantu anda tidur lena tanpa memasang lampu
4. Elakkan sebaik mungkin daripada tidur di siang hari
5. Lakukan rutin yang menenangkan seperti mandi mahupun membaca sebelum tidur
Sumber : Public Health Malaysia


Boleh Pakai Pakaian Yang Sesuai Selain Pakaian Seragam Ke Sekolah- KPM

Dalam sidang Media YB Menteri Kanan Pendidikan, Datuk Dr. Radzi Jidin pada 19 Februari lepas, mengumumkan bahawa sesi persekolahan akan bermula 1 Mac ini. Oleh itu, ramai dalam kalangan ibu bapa yang sudah giat membuat persiapan barangan persekolahan yang sudah lama tertangguh.
BOLEH PAKAI PAKAIAN BIASA KE SEKOLAH
Namun begitu, tidak semua berpeluang untuk menyediakan barangan persekolahan dalam masa yang singkat bergantung juga atas faktor kewangan, Jadi, Kementerian Pendidikan Malaysia hari ini mengumumkan untuk memberi kebenaran buat pelajar yang masih belum mempunyai baju seragam sekolah untuk tetapi kembali.

KPM memberi kebenaran untuk pelajar memakai pakaian yang sesuai namun, sopan dan kemas ketika sesi persekolahan bermula. Sesi persekolahan yang bakal bermula pada 1 Mac ini akan berlangsung sehingga cuti persekolahan pertengahan penggal tahun 2021.

Semoga dengan kebenaran dan kelonggaran ini, anak-anak kita dapat kembali ke sekolah dalam keadaan yang selesa setelah sekian lama menghadapi tempoh pembelajaran di rumah.
Sumber : KPM


‘Boleh Sebabkan Kematian’– Doktor Jelas Makan Ayam Tak Masak Undang Bakteria Salmonella & Campylobacter

Ayam merupakan makanan kegemaran setiap orang terutamanya kanak-kanak. Jika ayam tersebut di goreng lagi ianya menjadi rebutan kanak-kanak ini. Ada yang siap bergaduh hanya kerana merebutkan ayam goreng.
Tetapi apa yang mungkin orang di luar sana kurang sedar ialah, mereka kurang tahu tahap ayam yang sudah masak di dalamnya kerana ada ketika ayam di luar sudah nampak masak tetapi didalamnya masih mentah berdarah. Ini juga seringkali berlaku jika kita membeli makanan di kedai.

Perkara ini sebenarnya memberi kesan yang bahaya terutamanya pada kanak-kanak jika mereka memakannya. Ikuti perkongsian oleh Dr Redza Zainol melalui laman Facebooknya berkaitan kesan memakan ayam yang masih mentah ini.
Makanan Yang Di Beli Dari Kedai

“Ada ke beli makanan dari luar?” Berkali-kali saya tanya barulah ibu ni teringat.

“Ya lah, saya ada beli nasi ayam untuk anak-anak. Selalu saya masak sendiri tapi minggu ni sibuk betul.” Sambil tu dia usap kepala anaknya yang tengah terbaring lemah. Jari tangan semuanya sejuk, mata pun cengkung.
Sayu hati ibu ni tengok anak kecilnya dah muntah dan cirit birit hampir 20 kali. Yang buat dia betul-betul risau bila anak dia sendiri merayu nak pergi ke hospital.
“Adik dah tak larat maa. Tolong ma.” “Sebenarnya anak saya ada mengadu dalam daging ayam tu ada darah tapi bayi saya menangis nak susu, terus saya terlupa. Bila saya datang balik, dah habis dia makan semuanya,” penuh dengan nada kesal.
Banyak sangat kes keracunan makanan oleh kanak-kanak disebabkan makanan yang tak dimasak dengan sempurna. Salmonella dan Campylobacter antara bakteria yang akan hidup pada bahagian darah ayam yang tak dimasak sepenuhnya.

Jangkitan Salmonella dan Campylobacter jika lambat dirawat, ia boleh merebak ke seluruh badan melalui saluran darah anak. Bila jadi begini, anak akan demam tinggi, menggigil-gigil dan paling teruk hingga boleh menyebabkan kematian.
Tanda-tanda Ayam tak Cukup Masak

Ibu dan ayah kena tolong periksa setiap makanan sebelum diberi pada anak. Jangan bagi kalau ada tanda-tanda ayam tak cukup masak seperti:
– Warna : ayam berwarna kelabu dan pucat
– Bau : hanyir atau bau seperti telur rosak
– Tekstur : berlendir bila dipegang
– Kulat : tanda kulat warna hijau atau hitam pada permukaan ayam
– Darah : darah pada tulang atau sendi ayam
– Rasa : masam atau lain dari rasa ayam

Bantu saya sebarkan ilmu ni pada mak ayah yang lain. Menyesal betul kalau anak jadi sakit sebab kita yang tersalah bagi makanan tercemar pada anak.
Sumber : Redza Zainol


Boleh Tak Makan Pedas Jika Menyusu Anak? Jangan Gusar Lagi, Baca Ulasan Doktor

“Aku tengah menyusukan anak ni, boleh ke tak nak makan makanan pedas eh? Teringin pulak”
BOLEH KE TIDAK MAKAN PEDAS KETIKA MASIH MENYUSU?
edition.cnn.com

Hal ini merupakan antara dilema yang dialami oleh para ibu tidak kira semasa hamil ataupun ketika sudah menyusukan anak. Banyak petua yang menyatakan bahawa ibu yang sedang menyusukan anak perlu mengelak dari makan makanan yang pedas supaya tidak menjejaskan selera bayi.
Namun berdasarkan pendapat dan kajian pakar iaitu Dr. Jennifer Wider, merupakan penasihat perubatan untuk Society for Women’s Health Research. Beliau berkata tiada bukti saintifik yang mengatakan ibu menyusu makan pedas akan menyebabkan kesan buruk pada bayi mereka. Malah, dengan makan makanan yang pedas sebenarnya dapat membantu anak anda tak cerewet makan!

MEMBANTU UNTUK MERANGSANG DERIA RASA BAYI
www.whattoexpect.com

Dengan mengamalkan makanan yang pedas dan segala jenis makanan  ketika menyusu sebenarnya dapat membantu merangsang deria rasa bayi. Ini yang menjadikan anak-anak membesar dengan karakter yang tidak cerewet dalam pemilihan makanan.
Dr. Jennifer juga mengatakan jangan risau untuk makan makanan yang pedas ketika menyusu kerana pengeluaran susu bukan dari sistem pencernaan makanan malah susu ibu dihasilkan melalui darah si ibu sendiri. Ini bermakna, jika ibu itu makan sayur yang berangin, nutrien sayur tersebut akan diserap ke dalam susu namun bahagian berangin itu tidak akan memberi kesan kepada bayi. Jadi, situasi ini tidak akan menjejaskan bayi yang menyusu.
http://www.haberekspres.com.tr/
ANAK SUDAH TERBIASA DENGAN PELBAGAI RASA MAKANAN
Menurut pakar, jika si ibu sudah makan pelbagai jenis makanan sejak sebelum menyusukan anak lagi, berpotensi besar si anak tidak akan cerewet dalam pemilihan makanan kerana sudah terbiasa dengan deria rasa tersebut.
www.babycenter.com
Namun ada juga dalam kalangan ibu yang mengelak dari makan makanan yang pedas kerana mengkhuatiri anak akan terlibat dalam masalah kulit seperti ruam dan kemerah-merahan. Jangan risau, jika anda bukan penggemar makanan yang pedas, pastikan anda mengamalkan pemakanan yang pelbagai dan seimbang supaya anak masih dapat merangsang deria rasa mereka sejak dari kecil.
Sumber : Theasianparent,  Dailymail


Boleh Halang Penyerapan Nutrien, 5 Sebab Teh & Kopi Bukan Untuk Kanak-kanak

Walaupun kopi mungkin jarang diminati kanak-kanak, tapi rasanya ramai juga yang selalu bagi anak minum air teh kan?
Kadang-kadang order teh o ais dekat kedai makan, kadang-kadang minum teh o panas cicah dengan biskut. Makan pulak pagi-pagi atau masa minum petang. Wah, memang sedap tu! Anak pun join sekali.

Sebenarnya teh dan kopi bukanlah minuman yang sesuai untuk kanak-kanak ya. Kalau boleh kita kurangkan dan jangan dibiasakan sebagai rutin.
Nak tahu kenapa? Ini sebabnya.

5 Sebab Teh & Kopi Bukan Untuk Kanak-kanak
 1. Boleh Menghalang Penyerapan Nutrien
Menurut Pegawai Sains Pemakanan, Nathirah Maamor, kopi dan teh mengandungi kafein dan tannin yang akan menghalang penyerapan zat makanan.

Sebagai Pegawai Sains Pemakanan, antara kes yang biasa berlaku apabila seseorang anak mengalami Kekurangan Zat Makanan atau Bantut adalah rutin meminum teh atau kopi setiap hari.
Tambah beliau lagi, umumnya di Malaysia, trend kanak-kanak mengalami masalah kekurangan zat makanan terutama sekali bantut semakin meningkat. Oleh itu, beliau menggesa agar ibu bapa menghentikan tabiat ini dengan segera.

2. Menjejaskan Tidur Kanak-kanak
Sebuah penelitian dalam Jurnal Paediatrik sebuah artikel di LiveScience melaporkan bahawa 75% kanak-kanak yang mengambil kafein setiap hari secara rutin mempunyai jumlah waktu tidur yang kurang berbanding kanak-kanak yang tidak mengambil kafein.
Kafein yang meresap ke dalam tisu badan boleh meningkatkan kadar degupan jantung sekaligus meningkatkan tekanan darah, mengubah suhu badan dan jus gastrik. Secara tidak langsung, semua faktor ini boleh menjejaskan masa dan kualiti tidur kanak-kanak.

3. Kanak-kanak Lebih Sensitif Terhadap Kafein
Kalau nak ikutkan, kafein ni bukanlah hanya dalam kopi dan teh saja. Tapi juga minuman lain seperti air bergas / soda atau minuman tenaga.
Saraf tunjang termasuk otak kanak-kanak adalah lebih sensitif dan terkesan dengan kehadiran kafein sebagai stimulan. Ia boleh menjadikan kanak-kanak hiperaktif, gelisah, menjadi punca sakit perut serta masalah tidur.

4. Kebiasaannya Mengandungi Banyak Gula
Minuman manis secara amnya tidak sesuai untuk diminum oleh kanak-kanak. Kebiasaannya kopi dan teh mengandungi gula yang agak tinggi.
Maka, ia tidak sesuai untuk diminum secara rutin, apatah lagi oleh kanak-kanak kecil yang masih dalam proses perkembangan. Malah, minuman seperti ini boleh menyebabkan masalah kaviti dan kerosakan gigi jika diambil secara berlebihan.
http://health.liputan6.com/
5. Bersifat Diuretik
Minuman berkafein ini bersifat diuretik, bermakna ianya meningkatkan kekerapan untuk kencing.
Kencing yang terlalu kerap boleh menyebabkan masalah kehilangan kalsium daripada tubuh, lalu menjejaskan kekuatan tulang. Pengambilannya secara berlebihan turut menyumbang kepada dehidrasi dan keletihan.
Menurut LiveStrong, setiap 100mg kafein yang diminum, 6mg kalsium akan terhapus dari tubuh. Walaupun angka ini tidak begitu besar bagi dewasa, namun kalsium sangat penting untuk pertumbuhan tulang kanak-kanak.
http://www.kidshealthnaturally.com.au/
Boleh Minum Sesekali, Tapi Jangan Dijadikan Kebiasaan
Dah faham kan kenapa teh, kopi dan minuman berkafein ni kurang sesuai untuk kanak-kanak?
Tapi kalau kadang-kadang pergi rumah orang, mereka hidang teh tu tak apalah sesekali anak tu minum. Janganlah sampai boikot sampai tuan rumah tu terasa hati.
Cuma kita sebagai ibu bapa cubalah elakkan daripada menghidang teh atau kopi untuk kanak-kanak, terutamanya yang masih kecil ok!


“Wah, berselera sungguh tengok Noah makan. Kita pun jadi seronok nak bagi dia cuba macam-macam.”
Orang dewasa memang suka makan keju, apatah lagi di Malaysia ni. Hampir semua makanan yang ditambah keju menjadi laris dan viral.

Mana tidaknya, keju memberi rasa lemak dan tekstur kenyal yang cukup membuat semua teruja.
Walaupun sedap, tapi sesuaikah nak bagi keju untuk bayi?

Jom baca dulu 5 perkara penting yang perlu Mama tahu.

5 Perkara Mama Perlu Tahu Sebelum Perkenalkan Keju Untuk Bayi
Sebelum bagi bayi makan keju, ada beberapa perkara penting yang perlu Mama fahamkan.
1. Usia Sesuai Perkenalkan Keju Untuk Bayi
Apabila bayi dah biasa mengunyah makanan dan mampu menelan makanan dengan baik, biasanya mereka boleh mula makan makanan yang lembut seperti keju.
Namun, kebanyakan paediatrik menyarankan usia terbaik bagi Mama mula memperkenalkan keju untuk bayi adalah sekitar usia 8 bulan.
Bagi bayi yang mempunyai sejarah alergi dalam keluarga, masalah eczema atau alahan makanan sebelum ini mungkin perlu menunggu lebih lama sedikit sebelum memperkenalkan keju dalam makanan bayi.

2. Jenis Keju Yang Sesuai Untuk Bayi
Secara umumnya, keju yang selamat dimakan oleh bayi adalah daripada jenis yang telah dipasteur atau dikultur. Maklumat ini akan tertera pada label setiap keju yang dijual.
Cottage cheese yang diperbuat daripada susu penuh krim adalah antara yang sesuai untuk bayi disebabkan nutrisinya serta rasanya yang tidak terlalu tajam.
Cream cheese juga antara pilihan popular yang ramai Mama gunakan dalam menyediakan makanan bayi.
Selain itu, keju Parmesan, Cheddar dan Mozarella adalah antara keju yang mudah didapati di Malaysia dan boleh diberikan kepada bayi.

3. Jenis Keju Yang Tak Sesuai Untuk Bayi
Kebanyakan keju terhasil daripada susu lembu, iaitu antara makanan pencetus alergi yang paling tinggi di kalangan bayi.
Oleh itu, jenis keju lembut seperti Brie, Feta, Camembert, Roquefort dan Blue Cheese adalah antara keju yang biasanya diperbuat daripada susu yang tidak dipasteur (raw milk).
Ini adalah bagi mengelakkan sebarang risiko bakteria yang boleh menyebabkan jangkitan listeria yang merbahaya pada bayi.
Perlu diingat, keju berproses atau keju keping seperti yang biasa kita makan juga kurang sesuai untuk bayi kerana ia mengandungi bahan kimia yang ditambah dalam proses pembuatannya. Bahan kimia ini membantu keju tersebut tahan lebih lama di pasaran dan biasanya diadun dengan perisa tambahan agar lebih sedap.
Jadi, jangan lupa baca label dan carilah keju pada bahagian organik yang menggunakan bahan semulajadi.

4. Cara Terbaik Memperkenalkan Keju Dalam Makanan Bayi
Sama ada sebagai finger food atau dimasak, ada banyak cara untuk Mama memperkenalkan keju dalam menu makanan bayi.
Contoh cara memperkenalkan keju kepada bayi seperti:

Ditambah dalam puree pisang atau avokado
Digunakan dalam membuat biskut bayi
Dihidangkan bersama pasta

Seeloknya mulakan dalam kuantiti sedikit jika ini adalah kali pertama anda memberinya kepada bayi.

5. Tanda Alahan Yang Perlu Diperhatikan
Tanda alahan makanan yang biasa adalah seperti munculnya tompok kemerahan pada muka, lidah, mulut atau bahagian kulit yang lain.
Sesetengah bagi juga mungkin akan berasa tidak selesa dan menangis kerana mengalami masalah pernafasan, sakit perut, muntah atau cirit-birit.
Jika ini berlaku, cepat-cepat bawa anak berjumpa doktor untuk tindakan selanjutnya.
www.babycenter.com
Khasiat Keju Untuk Bayi
Keju adalah makanan yang sedap dan memiliki khasiat tertentu untuk bayi. Selain membekalkan sumber tenaga, keju juga mampu memberi lemak baik kepada bayi.
Selain susu, keju juga adalah sumber kalsium yang mendukung pertumbuhan tulang dan gigi. Sedap pun sedap!


PKPP: Ibu Bapa Tak Akan Dikompaun Jika Bawa Anak Ke Tempat Awam – KKM

Setelah tamat PKP 9 Jun lalu, telah banyak kelonggaran yang diberikan untuk rakyat Malaysia termasuklah merentas negeri.
Ini bagi membolehkan masing-masing meneruskan kehidupan dan aktiviti harian dengan mempraktikkan norma baharu.

Namun mungkin ada ibu bapa dan penjaga yang was-was sama ada anak-anak boleh dibawa keluar ke tempat awam atau sebaliknya.
Yalah, takut juga kalau-kalau dikompaun jika ianya menyalahi undang-undang kan?

Maka di sini kami kongsikan jawapan oleh Kementerian Kesihatan Malaysia yang disiarkan melalui page rasmi KKM.

PKPP: Bolehkah Bawa Anak Kecil Ke Tempat Awam?
Boleh bawa anak kecil ke tempat awam atau tempat ramai orang? Ibu bapa boleh dikompaun?
Boleh bawa dan ibu bapa/ penjaga juga tidak akan dikompaun kerana tiada peruntukan dalam Akta 342 (Akta Pencegahan dan Kawalan Penyakit Berjangkit 1988).
*(rujuk https://www.bharian.com.my/berita/nasional/2020/05/687605/pkpb-jangan-bawa-anak-kecil-ke-tempat-tumpuan)
Tapi bersedialah menanggung risiko. Kita belum selamat daripada ancaman virus baharu, COVID-19.
Jika berlaku perkara buruk, anda juga yang dalam kesusahan. Jangan salahkan orang lain. Salah diri sendiri sebab tidak menjadi ibu bapa/penjaga yang bertanggungjawab.
Mungkin kenyataan ini agak berterus terang dan kasar, tapi ia kenyataan.
Ibu bapa/penjaga tahu anak-anak kecil dan warga emas adalah kumpulan berisiko tinggi dijangkiti COVID-19. Bukan setakat nasihat, malah KKM pernah merayu ibu bapa/penjaga jangan bawa keluar mereka ini.
Kita sebagai orang dewasa pun dinasihatkan elak tempat orang ramai dan kena patuh SOP. Inikan pula anak kecil yang tidak boleh lindungi diri sendiri.
Alah admin ni, kecoh pulak. Bukan ada kes kanak-kanak meninggal sebab COVID-19 kat Malaysia ni.
Memang betul. Satu sebabnya kerana penguatkuasaan ketat pasukan keselamatan negara khususnya PDRM yang membuat pemantauan dan rondaan setiap masa sejak awal PKP hingga hari terakhir PKPB. Itu pun masih ada ibu bapa yang ‘gedebe’ ingkar arahan.
Tapi kita nak tunggu ada kematian baru kita ikut nasihat?
Tunggulah sehingga negara kita betul-betul selamat dan semua orang jadikan normal baharu sebagai cara hidup.
Lindungi anak-anak kita dan ikutlah nasihat kerajaan. Ia untuk kebaikan bukan menyusahkan.
Ini bukan marah tapi nasihat…
Admin-
*Pautan asal: https://m.facebook.com/story.php?story_fbid=10157124901696237&id=373560576236
Respon Orang Ramai
Rata-rata ramai yang bersetuju dan faham dengan kenyataan dari KKM ini.
Di ruangan komen, ada yang menyuarakan kebimbangan dan ada juga yang mengecam tindakan ibu bapa yang membawa anak keluar ke mall dan tempat awam.
Selain itu, tak kurang juga ibu bapa yang risaukan emosi anak-anak yang terlalu lama terkurung di rumah.

Apapun, kita semua sedia maklum bahawa anak-anak dah lama duduk di rumah dan tak dibenarkan ke mana-mana.
Maka, ia satu kelegaan bagi ibu bapa terutamanya jika mereka perlu keluar dan terpaksa membawa sekali anak ke tempat awam kerana tiada penjaga lain.
Namun seeloknya carilah waktu yang sesuai dan tempat yang tidak sesak supaya mereka tidak terdedah kepada wabak ini.
Yang penting patuhi SOP dan amalkan norma baharu dengan teliti ya!


Disangka Selesa, Tapi Ini 5 Bahaya Bayi Pakai Bantal Semasa Tidur

“Eh, selesa ke anak aku ni tidur tak berbantal? Kalau aku yang tidur tanpa bantal, mesti sakit satu badan bila bangun tidur. Tapi, kakak aku yang cakap boleh bagi bayi pakai bantal kalau dah berumur 2 tahun ke atas saja.”
Bila nak tidurkan anak, memang macam-macam persediaan yang akan kita lakukan demi memastikan bayi selesa.
Ada yang didodoikan, ditepuk-tepuk, dibedungkan, dan ada yang menyediakan segala kelengkapan seperti selimut dan memberi bayi pakai bantal tertentu.

Foto Kredit: momjunction.com
Bolehkah Bayi Pakai Bantal Semasa Tidur?
Tahukah anda,bahawa sehingga kini belum ada lagi kajian kukuh yang membuktikan bayi pakai bantal semasa tidur dapat memberi lebih banyak manfaat.

Sebaliknya, lebih banyak penemuan yang menunjukkan penggunaan bantal oleh bayi semasa tidur ini mampu mendatangkan beberapa risiko yang membahayakan kesihatan, terutamanya bayi baru lahir.

Foto Kredit: popsugar.com
5 Sebab Bayi Tak Perlu Pakai Bantal Semasa Tidur
Ini 5 sebab bayi yang berumur bawah 2 tahun tidak digalakkan memakai bantal.
1. Mendedahkan Bayi Kepada Risiko SIDS
SIDS, singkatan untuk ‘Sudden Infant Death Syndrome’ atau Sindrom Kematian Bayi Mengejut adalah kematian yang tiba-tiba walaupun bayi tidak mengalami sebarang masalah kesihatan.
Walaupun punca utamanya masih belum dikenalpasti, namun ramai pakar berpendapat bahawa penggunaan bantal meninggikan risiko SIDS pada bayi, terutamanya yang berumur bawah setahun.
Foto Kredit: 7sib.ir
2. Menghalang Pernafasan Bayi
Bantal yang terlalu lembut atau bantal berbentuk ‘U’ yang dibuat khas untuk bayi sebenarnya boleh menyebabkan muka bayi boleh terhalang daripada mendapat oksigen yang cukup apabila berpusing ke kiri atau kanan.
Selain itu, dikhuatiri bantal bayi boleh terkoyak dan terkeluarnya isi bantal hingga menyebabkannya sesak nafas.
Foto Kredit: safebabyreviews.com
3. Menyebabkan Sakit Tengkuk
Menurut thehealthsite.com, pemilihan bantal yang tidak sesuai boleh menjadi punca sakit tengkuk kepada bayi.
Keadaan ini dijangka lebih membimbangkan sekiranya bantal digunakan semasa tidur yang panjang, iaitu sepanjang waktu malam.
Foto Kredit: 114118hr.com
4. Salah Satu Punca Alahan
Bayi lebih sensitif terhadap debu, bulu, atau bahan asing yang kita sendiri tidak nampak dengan mata kasar.
Kadangkala, mungkin ada kotoran yang terlekat pada bantal ini menjadi punca timbulnya reaksi alahan kepada mereka.

Foto Kredit: babycenter.com
5. Menjadikan Keadaan Terlalu Panas
‘Overheating’ atau terlalu panas boleh berlaku apabila kepala bayi ‘tenggelam’ dalam bantal yang terlalu lembut.
Selain itu, penggunaan jenis material yang tidak sesuai mampu menambahkan lagi masalah ini semasa bayi tidur.
Foto Kredit: blogs.babycenter.com
Lebih Sesuai Untuk 2 Tahun Ke Atas
Sebenarnya, bayi tidak merasakan banyak perbezaan sama ada mereka menggunakan bantal atau tidak semasa tidur.
Bayi yang berusia 2 tahun ke atas lebih selamat memakai bantal kerana leher mereka adalah lebih kuat.
Maka, mereka dapat mengangkat kepala sendiri apabila muka tertutup bantal.
Pada usia ini juga mereka bijak menunjukkan ketidakselesaan semasa tidur jika tidak sesuai dengan bantal yang digunakan.


6 Bahaya Beri Bayi Minum Air Kosong, Ibu Ayah Kena Alert!

“Eh nampak macam hauslah dia ni, lagipun cuaca panas terik di luar tu… Agaknya, boleh tak bagi bayi minum air kosong?”
Mungkin ada yang belum tahu, bahawa bayi bawah 6 bulan tak boleh minum air masak atau air kosong.

Malah, kebanyakan doktor pakar berpendapat bayi bawah umur 1 tahun tidak patut diberi minum air kosong, kecuali atas keperluan tertentu – seperti untuk membersihkan lidah atau mulut selepas makan.
Takkan Bayi Minum Air Kosong Pun Bahaya?
Memang umumnya kita tahu bahawa air masak bagus untuk kesihatan. Tetapi, ia hanyalah termaktub kepada orang dewasa, bukannya bayi.

Menurut World Health Organization, bayi yang berumur bawah 6 bulan disarankan menyusu secara ekslusif buat 6 bulan pertama. Menyusu secara ekslusif bermaksud menyusu semata-mata, tanpa diberi makanan atau minuman tambahan, termasuklah air kosong.

Walaupun cuaca panas terik, bayi sebenarnya tidak memerlukan air kosong, lebih-lebih lagi yang menyusu badan. Sesetengah doktor berpendapat, bayi yang diberi susu formula boleh diberikan sedikit air kosong.
Tetapi, memberinya minum dengan banyak dapat mendedahkan bayi kepada risiko penyakit!
6 Bahaya Beri Bayi Bawah 6 Bulan Minum Air Kosong
Berikut adalah 6 bahaya pemberian air kepada bayi bawah usia 6 bulan, menurut National Lactation Centre, Malaysia :

Menyingkirkan lapisan perlindungan yang telah dibina oleh susu ibu pada usus bayi dan menyebabkan bayi terdedah kepada pelbagai jangkitan dan alergi.
Water intoxication atau berlebihan air menyebabkan bayi kenyang air dan tidak mahu menyusu.
Mengganggu penyusuan di mana bayi kurang menyusu, lalu menyebabkan penghasilan susu ibu terjejas.
Berisiko menghadapi masalah kekurangan zat kekurangan makanan.
Membebankan ginjal bayi yang belum matang untuk memprosesnya.
Mengganggu fungsi tubuh bayi sehingga boleh menyebabkan kematian.

Berdasarkan beberapa kajian lagi, berikut adalah antara sebab lagi mengapa bayi tidak perlu minum air sebelum usia 6 bulan.
1. Risiko Cirit-birit
Pertamanya, air masak atau air kosong berisiko untuk didapati daripada sumber yang tidak bersih.
Kadangkala, pencemaran yang terdapat di dalamnya dapat bertahan dalam badan orang dewasa, tetapi amat merbahaya kepada bayi, terutamanya bayi yang baru lahir.
Foto Kredit: healthylifestyle31.wordpress.com
2. Menyebabkan Bayi Kurang Menyusu
Salah satu lagi sebab penting mengapa ditegah bayi minum air kosong adalah kerana ia boleh menjejaskan selera bayi untuk menyusu akibat perut yang sudah penuh.
Bayi juga akan kerap tertidur, lalu menyebabkannya terlepas waktu penyusuan. Hal ini menjadi punca bayi kekurangan zat akibat kurang menyusu.
Tumbesaran bayi boleh terjejas sehingga terjadinya kurang berat badan, malnutrisi, atau bantut.
Foto Kredit: popsugar.com
3. Susu Ibu Terjejas
Penghasilan susu badan adalah bergantung kepada permintaan bayi. Biasanya, ia mempunyai kekerapan yang tertentu dan spesifik kepada keperluan bayi tersebut.
Apabila bayi minum air kosong dan kurang menyusu, penghasilan susu ibu juga akan turut terjejas. Jika keadaan ini berterusan, susu ibu akan kering dan bayi terpaksa bertukar kepada susu formula.
Foto Kredit: breastfeedingbasics.com
4. Susu Ibu Sudahpun Mengandungi 80% Air
Sebenarnya, susu ibu telahpun mengandungi kuantiti air yang diperlukan oleh bayi. Jika bayi menangis kerana dahaga, berilah susu badan sehingga dia puas.
Bagi bayi yang meminum susu formula pula, anda boleh memberi sedikit air kosong (sekadar perlu) kepada bayi kerana bayi yang meminum susu formula lebih mudah terhidrat.
Selain itu, anda perlu memastikan bancuhan susu tepung dan air masak anda adalah mengikut sukatan yang sebenar.
Menurut doktorbudak.com, banyak kes-kes telah dirujuk ke hospital di mana bayi mengalami kekeringan atau dehidrasi disebabkan kesilapan penjaga atau ibubapa dalam penyediaan susu.
Foto Kredit: kidspot.com.au
5. Bahaya ‘oral water intoxication’
Dalam sebuah artikel Reuters, kajian mengesahkan bayi minum air kosong terdedah kepada keadaan yang disebut ‘oral water intoxicaton’.
Secara ringkasnya, ia adalah satu penyakit di mana badan mengalami kekurangan garam disebabkan bayi minum terlalu banyak air kosong. Kehadiran terlalu banyak air akan mencairkan darah dan dalam masa yang sama juga akan mengurangkan paras garam ke paras yang kritikal.
Dalam kes-kes teruk, bayi boleh mengalami sawan, koma, kecederaan otak dan jika tidak dikesan awal akan menyebabkan kematian.
Foto Kredit: standard.net.au
Boleh Diberi Selepas 6 Bulan, Tetapi Dalam Jumlah Terkawal
Selari dengan itu, Kementerian Kesihatan Malaysia turut menekankan bahawa pemberian air kosong kepada anak kecil, terutamanya bayi berumur bawah 6 bulan adalah tidak perlu sama sekali.
Walaubagaimanapun, tidak salah jika bayi lebih daripada 6 bulan boleh diberikan sedikit air kosong dalam sudu ataupun cawan kecil, sekadar beberapa teguk selepas makan.
Bayi juga boleh diberikan sedikit air untuk membersihkan kesan susu di lidah bayi tersebut.
Jika mereka sembelit, dapatkanlah nasihat doktor sebelum memberi bayi minum air kosong untuk melegakannya.
Panduan Pemakanan Bayi Lengkap boleh dirujuk melalui laman web Kementerian Kesihatan Malaysia di sini.


Rupanya, Anak Lebih Pintar Jika Dilatih Bermain Sendiri!

“Salahkan jika ibu bapa biarkan anak bermain sendiri? Berapa jamkah sepatutnya ibu bapa meluangkan masa untuk bermain bersama bayi atau anak kecil?”
“Kalau asyik layan anak, bila pula masa nak buat kerja-kerja rumah? Takkan nak tunggu dia tidur pula. Tak menang tangan rasanya!”

Kebanyakan ibu bapa, terutamanya ibu yang baru melahirkan anak pertama akan diselubungi rasa bersalah apabila membiarkan anak mereka bermain sendirian.
Bukan itu sahaja, ramai yang menganggap bahawa ibu bapa mengabaikan anak-anak apabila tidak meluangkan sepenuh masa mereka atau dilihat memegang ‘handphone’ semasa bersama anak.

Kenapa Anak-anak Perlu Digalakkan Bermain Sendiri?
Benar, bayi dan anak kecil amat memerlukan pelukan, belaian, serta kasih sayang daripada kedua orang tuanya.

Namun, ini tidak bermaksud anda perlu bersamanya setiap masa. Sebenarnya, waktu sendirian boleh dimanfaatkan oleh bayi atau anak kecil – walaupun mereka tidak berbuat apa-apa, seperti hanya berbaring dan memandang siling!
Ini kerana ia dapat menggalakkan bayi meneroka mindanya dan memahirkan bayi untuk membawa diri.
“Membiarkan anak-anak bermain sendiri membantu mereka mengembangkan keterampilan yang terkait dengan prestasi akademik,” kata David, seperti ditulis Dailymail, menerusi sebuah laman web kesihatan.
Ramai yang salah anggap bahawa anak kecil perlu ‘dilayan’ setiap masa. / Foto Kredit: pleaseandcarrots.com
7 Mitos Ini Sering Buat Ibu Bapa Rasa Bersalah Biarkan Anak Bermain Sendiri
Sebagai ibu bapa, kita tidak dapat lari daripada tanggapan orang ramai tentang cara sebenar mendidik anak. Ini adalah antara mitos yang sering kita dengar daripada mulut orang ramai. Semua adalah salahtanggapan belaka!
1. “Kasihan, Bayi Tidak Pandai Bermain Sendiri”
Menurut Janet Lansbury, seorang penulis dan ahli falsafah keibubapaan, ramai yang menyalahtafsir bahawa bayi bersifat ‘tidak berdaya’ atau ‘helpless‘. Tegasnya, walaupun bayi mempunyai sifat ‘dependent’ atau ‘kebergantungan’, bukanlah bermaksud mereka tidak mampu melakukan apa-apa.
Sebagai ibu bapa, peranan kita adalah menggalakkan anak bermain sendiri dengan memastikan persekitaran mereka selamat. Paling penting, kita harus percaya bahawa bayi anda boleh bermain sendiri.
2. ‘Bermain’ Adalah ‘Melakukan Sesuatu’
Tahukah anda? Pakar kanak-kanak berpendapat bahawa selalunya aktiviti bermain yang paling bermanfaat tidak nampak seperti ‘bermain’ atau menyeronokkan kerana ia melibatkan imaginasi, angan-angan, dan termenung sendirian!
Jangan diganggu jika anak sedang ‘berfikir’ atau berimaginasi. / Foto Kredit: haikudeck.com
Untuk menggalakkan aktiviti bermain sebegini, kita sebagai ibu bapa perlulah menghargai detik-detik ini, memantau, dan akhir sekali – tidak mengganggu mereka.
Jangan risau anak-anak rasa terabai apabila anda tidak bermain bersama mereka. Ini kerana, anak-anak, (walaupun bayi) pandai menyuarakan hasrat mereka apabila memerlukan perhatian. Percayalah!
3. Jika Anak Menangis, Dia Tidak Suka Bermain Sendiri
Ramai ibu yang terlalu cepat mengalah apabila anak kecil merengek semasa diletak. Biasanya, ia berpunca daripada 3 perkara berikut:
i) Bayi diletakkan secara tiba-tiba tanpa diberitahu
ii) Anak sudah biasa didukung atau diperbetulkan kedudukannya
iii) Ibu bapa cepat-cepat ‘lari’ setelah meletakkan anak
Tak ada siapa yang suka ditinggalkan begitu sahaja. Seelok-eloknya, duduk sebentar bersama mereka. Cadangkan beberapa permainan, dan kemudian beritahu si anak bahawa anda perlu melakukan sesuatu.
4. Pagar Penghadang Seperti ‘Penjara’ Anak Kecil
Foto Kredit: idsandbox.blogspot.my
Menurut pakar, apabila anak kecil sentiasa mengikut ibu bapanya ke mana saja, mereka tidak akan fokus terhadap aktiviti bermain.
Masakan tidak, kita akan cenderung untuk melarang mereka mendekati sesuatu berbanding anak-anak yang diletakkan dalam kawasan berpagar. Dengan itu, fikiran mereka akan terganggu dan tidak dapat dimanfaatkan sepenuhnya.
5. Bermain Sendiri Bermaksud Meninggalkan Bayi Sendirian
Ya, anda boleh melakukan kerja-kerja lain sementara biarkan anak bermain sendiri. Contohnya, melipat baju, check email, kemas rumah, dan sebagainya.
Cuma bezanya, apabila mereka bermain, kita tidak perlu melibatkan diri secara aktif. Semasa bermain pula, jangan cenderung menjadikan diri kita sebagai ‘ketua’.
Namun, biarkan anak bermain sendiri bukanlah bermaksud tinggalkan mereka sendirian. Kita sebenarnya masih perlu memantau mereka dan merespon apabila ditanya.
Memang tak sampai hati nak biarkan anak bermain sendiri. Tapi  jika menjadi tabiat, ia sebenarnya merugikan anda dan bayi. / Foto Kredit: nspcc.org.uk
6. Apabila Bayi Menangis, Kita Perlu Menyelesaikan Masalah Mereka
Mesti ramai yang rasa tak senang duduk kalau nampak anak terkial-kial melakukan sesuatu kan? Ini memang normal.
Bertenang. Biarkan mereka menangis, marah, atau apa saja. Yang penting mereka diberi peluang untuk mencuba.
Satu tips, apabila anak meminta pertolongan, cuba tanyakan soalan kepada mereka. Contohnya, “Oh, Adik nak lukis kucing ya? Telinga yang macamana yang Adik suka? Yang panjang ke atas? Cuba Adik tunjuk Mama.” Anda juga mungkin boleh biarkan mereka menggerakkan tangan anda sebagai permulaan.
Seperkara lagi, tidak mengapa jika sesetengah aktiviti tidak dihabiskan oleh anak anda kerana ia akan memberi rasa ‘ownership’ kepada aktiviti tersebut.
7. Tugas Ibu Bapa Bermain Dengan Anak-Anak
Tentulah, sebagai ibu bapa kita harus memenuhi keperluan si anak. Tapi, jika kita memberi galakan dan biarkan anak bermain sendiri, aktiviti ini akan menjadi lebih menyeronokkan, BUKAN membebankan. Ia samalah seperti mempercayai anak anda memandu kereta untuk anda.
Bayangkan, apabila anak anda semakin besar, anda akan lebih teruja apabila diajak bermain bersama. Anda sanggup tinggalkan apa saja untuk dapat bersama mereka, bukan?
Realitinya, bukan semua anak kecil pandai bermain sendiri walaupun diberikan banyak permainan. / Foto Kredit: moirebenok.ua
‘Lepas Tangan’ Untuk Kebaikan Anak
Salahtanggapan ini perlu diperbetulkan demi perkembangan anak-anak. Namun, fahamkan niat dan jangan lakukannya semata-mata untuk kepentingan diri.
Dalam bab ini, kita memang kena bersikap kering hati sedikit kerana memang ramai ibu bapa yang susah nak ‘let go’. Namun, lakukanlah untuk kebaikan si anak.
Bersedialah untuk memeluk dan memantau mereka dalam apa jua keadaan sekiranya mereka masih belum bersedia. Bukan semua anak punyai tahap kecerdasan yang sama. Percayalah naluri anda!


Bolehkah COVID-19 Dipindahkan Kepada Bayi Menyusu & Dalam Kandungan?

Disebabkan wabak COVID-19 ini, tentunya golongan ibu mengandung adalah antara yang cukup risau tentang keadaan dirinya dan juga kandungan.
Malah persoalan yang sama juga mungkin berlegar-legar bagi ibu menyusu.

Ini kerana, waktu inkubasi COVID-19 mungkin menyebabkan seseorang tidak merasakan sebarang simptom sebelum disahkan positif.
Jadi, adakah bayi menyusu dan bayi dalam kandungan berisiko untuk mendapat jangkitan COVID-19 ini?

BOLEHKAH COVID19 DIPINDAHKAN KEPADA BAYI KETIKA MENGANDUNG?
Jawapan oleh Mohd Dziehan Mustapa (Team Medical Mythbuster Malaysia) :
Buat masa ini belum diketahui lagi sama ada COVID19 boleh memberi masalah kepada ibu mengandung mahupun memberi kesan terhadap bayi dalam kandungan.
Juga tidak diketahui sama ada ibu mengandung yang dijangkiti COVID19 boleh menyebabkan juga bayi dalam kandungannya dijangkiti virus yang sama.
Walau bagaimanapun baru-baru ini dinyatakan terdapat seorang bayi baru lahir di London yang disahkan dijangkiti COVID19.
Namun mereka juga tidak pasti sama ada jangkitan berlaku semasa dalam kandungan atau sebaik sahaja selepas kelahiran.
Untuk makluman ibu dalam kandungan ini memang dijangkiti COVID19. Beberapa hari sebelum bersalin, ibu tersebut telah dimasukkan ke hospital kerana gejala pneumonia dan diuji positif jangkitan COVID19.
Sekali lagi saya tegaskan bahawa, Doktor yang merawat masih tidak mengetahui sama ada jangkitan itu berlaku semasa dalam kandungan atau sebaik sahaja selepas kelahiran.
Ada satu lagi kajian yang dilakukan terhadap 9 orang wanita mengandung di Wuhan China yang dijangkiti COVID19 semasa di penghujung trimester ketiga.
Wanita-wanita ini menunjukkan gejala demam, selesema dan batuk. Semua melahirkan anak melalui C-Section.
Kemudian sampel air ketuban, darah daripada tali pusat dan susu ibu serta swap tekak bayi yang baru lahir juga diambil untuk dianalisa. Semua sampel ini diambil di dalam bilik pembendahan sebaik sahaja proses kelahiran berlaku.
Melalui keputusan analisa tersebut, tiada satu pun daripada semua jenis sample yang diambil adalah positif jangkitan virus COVID19.
Manakala semua ibu yang dijangkiti itu juga tidak alami masalah serius jangkitan sehingga menyebabkan penumonia.
Oleh itu, melalui ujian dengan kumpulan kecil ibu mengandung ini memberikan gambaran awal setakat ini tiada pembuktian bahawa berlaku jangkitan intrauterine (jangkitan yang dipindahkan oleh ibu kepada bayi) berlaku dalam ibu yang dijangkiti COVID19 semasa di trimester terakhir fasa mengandung.

Saranan Untuk Ibu Mengandung
Walaupun menerusi kajian ini pakar menyatakan tiada lagi pembuktian menunjukkan jangkitan boleh dipindahkan kepada bayi dalam kandungan, ibu mengandung perlu amalkan saranan KKM bagi mengelakan diri daripada dijangkiti COVID19 ini seperti :

Kerap basuh tangan dengan sabun atau gunakan ‘Hand Sanitizer’ apabila berada di luar.
Jarakkan diri 1m daripada orang yang bergejala (social distancing)
Pakai face mask apabila berada di luar.
Jauhkan dari daripada lokasi tempat awam atau kawasan yang sesak dengan masyarakat awam. Tak perlu pergi jangan pergi. Jika perlu pergi minta bantuan suami seperti ke pasaraya atau ke pasar awam.
Elakkan melawat ke luar negara atau ke kawasan yang diketahui alami wabak COVID19 ini.

Foto Kredit: vagitnist-tyzhden.pp.ua
Risiko COVID-19 Pada Bayi Menyusu
Bagi ibu menyusu pula, Pusat Laktasi Kebangsaan KKM juga telah menjelaskan bahawa COVID-19 tidak menjangkiti melalui susu ibu.
Oleh itu, pihak mereka menyeru semua ibu di Malaysia untuk terus menyusukan bayi kerana ia memiliki pelbagai kelebihan.
Namun, antara langkah yang perlu dipatuhi termasuklah seperti berikut:

Sentiasa mengamalkan tahap kebersihan yang tinggi
Mendapatkam rawatan jika terdapat tanda jangkitan pernafasan seperti kesukaran bernafas, batuk, demam dll
Mengamalkan etika batuk yang baik serta mengasingkan diri jika perlu kecuali pada waktu penyusuan
Guna topeng muka semasa penyusuan dan cuci tangan dengan bersih jika ibu telah disahkan COVID-19
Memberi susu oerahan jika ibu mengalami gejala COVID-19 yang teruk

Semoga perkongsian ini bermanfaat buat ibu-ibu semua. Sama-sama jaga diri dan famili.
Usah panik dan patuhi arahan KKM ya!


Kenapa ‘Hantu Kopi’ Perlu Hadkan Pengambilan Kafein Ketika Hamil? Ini Jawapan Pakar

“Stresnya nak setelkan kertas kerja ni. Bestnya kalau dapat minum kopi, leganya rasa. Tapi, orang kata kopi tak bagus untuk orang mengandung. Takut ada kesan pada ‘baby’ dalam perut. Alahai, mengidam sangat dah nak minum kopi ni!”
Bila stres, minum kopi memang melegakan. Rasa semua tekanan bagai berlalu pergi.

Namun, wanita hamil biasanya berada dalam dilema sama ada boleh minum kopi atau tidak sewaktu hamil kerana takut ada kesan sampingan pada bayi.
Tapi, macam tak percaya minuman kegemaran ramai ini ada kesan yang mampu menjejaskan kandungan, kan?

BOLEH KE ORANG MENGANDUNG MINUM KAFEIN?

Jadi, boleh atau tidak wanita hamil minum kopi? Apakah yang ada dalam kopi ini hingga menyebabkan ramai wanita teragak-agak untuk meminumnya semasa mengandung?
Tahukah anda, kopi sebenarnya mengandungi DUA kompaun yang menjadi toksin pada bayi iaitu:
1. KAFEIN
Boleh menyebabkan ‘cardiovascular toxicity’ pada bayi. Keadaan ini adalah di mana terjadinya kerosakan pada sel-sel jantung disebabkan oleh bahan kimia yang merbahaya.
2. POLYPHENOLS
Mengganggu penyerapan zat besi daripada makanan ke dalam tubuh. Keadaan ini menyebabkan badan mengalami kekurangan zat besi dan menurunkan kualiti darah. Lalu, ia boleh menyebabkan berlakunya anemia.

KESAN YANG BOLEH BERLAKU KALAU TERLALU BANYAK MINUM KOPI SEMASA HAMIL

Menurut kajian, kopi boleh mendatangkan kesan yang tidak baik kepada bayi apabila diambil dengan terlalu kerap.
1. KEGUGURAN
Pengambilan kopi yang banyak boleh menyebabkan keguguran pada peringkat awal kehamilan
2. TERJEJAS TUMBESARAN
Saiz bayi terjejas di mana ia menjadi kecil meskipun sudah di peringkat akhir kehamilan kerana pengambilan kafein yang terlalu tinggi. Bayi tidak cukup berat.
3. ANEMIA
Terlalu banyak ambil kafein boleh menyebabkan anemia yang boleh memberi banyak komplikasi sepanjang kehamilan

*Para ibu yang mengandung diminta supaya lebih peka dengan pengambilan makanan ya!
Sumber : Dr. Izzat


Bolehkah Ibu Hamil & Menyusu Ambil Vaksin Covid-19? Ini Jawapan Pakar

Bolehkah ibu-ibu hamil dan ibu yang menyusukan bayi ambil COVID-19 vaksin?

Jawapan:
Inilah nasihat daripada Joint Committee of Vaccination & Immunisation UK yang disokong oleh Royal College of Obstetricians & Gynaecologist UK.

Pertama sekali, sudah ada ilmu pengetahuan bahawa ibu hamil dan ibu yang menyusukan anak boleh menerima suntikan vaksin yang bukan hidup (iaitu tidak mengandungi virus hidup yang boleh membiak) dengan selamat.

Vaksin COVID-19 ini ialah vaksin yang bukan hidup.
Untuk vaksin Oxford University/AstraZeneca dan Pfizer/BioNTech, walaupun secara am ia berkemungkinan tinggi tidak membahayakan kehamilan, tetapi kita masih tidak ada cukup bukti dari kajian perubatan untuk membuat saranan memberi vaksin ini kepada semua ibu yang hamil.
Tetapi ada segelintir golongan ibu hamil atau ibu menyusukan bayi yang berisiko tinggi untuk mendapat komplikasi COVID-19 yang serius sekiranya terjangkit, maka golongan ini perlu dilindungi dengan vaksin dan boleh mendapatkannya setelah berbincang dengan doktor Obs&Gynae masing-masing secara individu.
Golongan yang berisiko tinggi ialah:

1) Penerima pemindahan organ.
2) Ada penyakit pernafasan kronik yang teruk termaduk cystic fibrosis dan asthma/lelah yang teruk.
3) Ada penyakit darah homozygous sickle cell
4) Penerima rawatan immunosuppression yang boleh meningkatkan risiko melawan jangkitan.
5) Ada penyakit buah pinggang tahap 5 atau memerlukan dialisis.
6) Ada penyakit jantung.

Mereka yang memenuhi kriteria di atas boleh mendapatkan vaksin ini.
Selain dari ini ibu hamil atau ibu yang menyusukan anak yang bekerja sebagai petugas kesihatan ada risiko yang lebih tinggi mendapat pendedahan kepada virus COVID-19 dan mereka juga boleh mengambil vaksin ini setelah berbincang dengan doktor.
Kesimpulannya, di Negara UK, belum lagi ada saranan memberi vaksin COVID-19 kepada ibu hamil atau ibu yang menyusukan anak, kecuali mereka yang memenuhi kriteria di atas.
Kita tunggulah dulu maklumat dari kajian perubatan yang lebih lanjut lagi.
Semoga maklumat ini bermanfaat untuk anda.
Dr Imelda Balchin
Pakar Perunding Obstetrics & Gynaecology
*Link sumber asal: https://m.facebook.com/story.php?story_fbid=10157879458536659&id=679746658


Bolehkah Saya Makan Panadol Ketika Mengandung?

“Eh, sejak berbadan dua ni asyik sakit kepala je. Susah nak fokus kat tempat kerja. Bahaya tak kalau makan Panadol semasa mengandung? Berapa sukatan yang selamat ya?”
Sesetengah wanita memang dianugerahkan dengan kehamilan yang mudah dan kurang bermasalah. Namun, ramai juga yang sering sakit kepala, demam, sakit perut, rasa tak sihat, dan mengalami pelbagai masalah kesihatan lain.
Antara solusi yang paling ‘simple’ adalah dengan menelan Panadol, atau nama saintifiknya, paracetamol. Tapi, kalau mengandung ramai yang was-was kerana risau akan kesan ubat ini kepada kandungan.

Sejauh manakah kebenaran dakwaan bahaya ubat ini? Dan apakah langkah keselamatannya jika perlu makan ubat ketika hamil?
Foto Kredit: ladycarehealth.com

Bahayakah Makan Ubat Ketika Hamil?
Menurut Dr Izham menerusi Utusan Malaysia, janin mudah terdedah kepada semua jenis ubat yang diambil oleh ibu.

Ubat-ubatan tertentu boleh menyebabkan keracunan jika diambil berlebihan.
Maka, ibu mengandung disaran menghubungi doktor atau ahli farmasi untuk mendapatkan nasihat jika terpaksa makan ubat ketika hamil dan inginkan kepastian.
Dapatkan nasihat doktor sebelum makan apa-apa ubat
Jenis Ubat Yang Perlu Dielakkan
Jika merujuk pada label, anda boleh mengetahui sama ada ubat itu selamat untuk kehamilan dengan mengenal pasti kategorinya. Kategori yang selamat adalah A, B dan C. Manakala kategori D atau E(X) adalah merbahaya untuk kandungan.
Menurut Malaysian Pharma, Paracetamol adalah dalam kelas ubat yang dikenali sebagai analgesik (ubat penahan sakit yang) dan antipyretics (pengurang demam). Ia berfungsi dengan mengubah cara deria sakit badan dan menyejukkan badan. Setakat ini, Panadol adalah antara ubat yang dikategorikan sebagai selamat untuk wanita hamil, jika diambil dalam dos yang terkawal. Ia tergolong dalam kategori B.
Antara jenis ubat lain yang perlu dielakkan adalah Accutane/ Isotretinoin (ubat jerawat), Tegison/ Etretinate, Thalidomide, Aspirin, dan Ponstan.
Foto Kredit: netdoctor.co.uk
Masalah Yang Sering Dialami Ketika Hamil
Berikut adalah masalah yang selalu dihadapi sepanjang kehamilan dan cara anda mengatasinya.
1. Sakit Kepala
Sakit kepala adalah antara simptom kehamilan yang paling selalu menyebabkan rasa tak selesa sepanjang kehamilan.
Menurut sumber melalui laman kesihatan sebuah akhbar tempatan, Paracetamol atau Panadol adalah salah satu ubat yang selamat untuk digunakan.
Namun, anda harus berhati-hati ketika mengambil Ibuprofen terlalu kerap kerana ia didakwa boleh menyebabkan kekurangan air ketuban, terutamanya pada trimester ketiga.
Diingatkan, ubat migrain juga perlu diambil hanya setelah mendapat pengesahan dan preskripsi khusus daripada doktor.

2. Pedih Ulu Hati / Sakit Perut
Masalah kembung atau pedih ulu hati biasa berlaku kerana salur penghadaman menajdi kurang efisyen pada awal kehamilan. Apabila bayi bertambah besar pula, ia menolak perut anda ke atas.
Sebenarnya, ubat yang paling sesuai untuk merawatnya adalah antasid. Menurut BabyCentre, ubat ini juga selamat untuk ibu hamil. Seeloknya, ambil antasid yang mengandungi alginate, magnesium dan aluminium. Elakkan ubat antasid yang berasaskan kalsium.
Foto Kredit: ibu-hamil.web.id
3. Cirit-Birit
Sakit perut pula biasanya diikuti dengan cirit-birit. Sekiranya ia berlaku, jangan takut makan ubat ketika hamil kerana sekiranya berlarutan ia boleh menyebabkan anda ternyahhidrat.
Minum air yang cukup dan gunakan solusi rehidrasi oral yang tidak mengandungi loperamide.
Foto Kredit: metro.co.uk
4. Loya (morning sickness)
Keadaan ini amat sinonim dengan kehamilan. Ubat untuk loya atau muntah-muntah ketika hamil biasanya dikawal ketat kerana ada yang berpotensi membahayakan kandungan seperti dari sumber Thalidomide. Oleh itu, anda perlu berbincang perkara ini dengan doktor.
Anda disarankan mencuba kaedah semulajadi seperti makan sedikit tapi kerap, minum teh halia, menghidu bau ‘mint’ atau lemon, memakai gelang tangan acupressure (mabuk laut) yang boleh didapati di farmasi.
Foto Kredit: parentables.howstuffworks.com
5. Batuk & Demam Selsema
Jika wanita hamil ingin menurunkan suhu tinggi melebihi 40 darjah Celcius, penggunaan Panadol adalah antara yang terbaik, seperti yang dinyatakan oleh Dr Zubaidi melalui blog beliau.
Namun, pastikan anda tidak mengambil melebihi 4 biji Panadol dalam masa 24 jam. Dr Zubaidi juga menasihatkan pengambilan Panadol ini dihadkan ketikan kandungan berusia kurang 18 bulan kerana pembentukan anatomi berlaku pada fasa ini.
Batuk pula boleh dilegakan dengan ubat titik hidung seperti oxymetazoline atau xylometazoline.
Foto Kredit: elsiglodetorreon.com.mx
Jangan Abaikan Simptom Berpanjangan
Jika kesemua simptom ini berlarutan, wanita hamil janganlah terlalu bergantung kepada Panadol atau ubat-ubatan farmasi.
Sebaliknya, dapatkan nasihat doktor supaya mereka dapat mempreskripsikan ubat yang sesuai untuk diambil sepanjang kehamilan.
Sementara itu, anda juga boleh mengamalkan perawatan semulajadi seperti madu, kaedah pernafasan wap, atau air lemon dalam sukatan sederhana.


Bolehkah Ibu Mengandung Makan Durian? Ini Penjelasan & Tips Pakar

“Bolehkah ibu mengandung makan durian?” Ini antara soalan yang paling popular ditanya bila masuk musim durian di Malaysia.
Musim durian menjelma lagi. Semakin ramai orang menjual durian di tepi jalan dengan harga yang murah.

Seperti yang kita biasa dengar, durian boleh menyebabkan badan kita ‘panas’.
Jadi, sesuaikah durian untuk dimakan bagi ibu mengandung?

Jom kita ketahui dengan lebih lanjut.

Bolehkah Ibu Mengandung Makan Durian?
Antara perkara yang perlu dititikberatkan oleh ibu mengandung ialah pemakanan supaya ibu dan kandungan sentiasa sihat.
Bagaimana pula kalau ibu mengandung mengidam nak makan durian? Bolehkan ibu mengandung makan durian macam biasa?

Dalam menjaga pemakanan ketika mengandung, para ibu perlulah memastikan supaya nutrisi penting tidak ditinggalkan agar kandungan dapat membesar dengan sihat.
Menurut pakar perubatan janin, Dr Patrick Chia, durian boleh dimakan oleh ibu mengandung, tetapi dalam kuantiti terhad sahaja.
Ibu mengandung yang didiagnos dengan diabetes perlu elakkan makan durian kerana kandungan gulanya yang cukup tinggi.
Sumber : Nutritionist KKM
Khasiat Durian Untuk Ibu Mengandung
Walaupun hanya boleh dimakan dengan kuantiti yang sedikit, durian boleh membekalkan khasiat untuk ibu mengandung. Ia mengandungi pelbagai vitamin dan mineral yang baik untuk kesihatan ibu dan bayi.
Antara khasiat yang terkandung dalam durian ialah vitamin C, vitamin B, serta mineral penting seperti zat besi, magnesium, dan kalsium.
Mineral folat yang terkandung dalam durian pula baik untuk perkembangan otak dan tulang belakang bayi dalam kandungan.
Khasiat zat besi pula dikatakan dapat melindungi para ibu daripada anemia atau kekurangan sel darah merah.
Bolehkah Ibu Mengandung Makan Durian? Ini Antara Risikonya
Jika para ibu makan durian tanpa kawalan, ia boleh membahayakan ibu dan kandungan. Ibu mengandung boleh terdedah kepada beberapa risiko jika terlebih makan durian.
1. Meningkatkan Paras Gula Dalam Darah
Rasa durian yang berlemak dan manis ini mengandungi kadar gula yang amat tinggi. Berdasarkan kajian daripada British Journal Of Obstetrics and Gynaecology, pengambilan diet yang tinggi kadar gula boleh mengakibatkan risiko bayi dilahirkan terlalu berat.
Bagi para ibu yang disahkan menghidap diabetes gestational atau mempunyai sejarah diabetes dalam keluarga, seeloknya elakkan pengambilan durian.

Kredit Foto : emaze.com
2. Obesiti
Seulas durian mempunyai kalori sekitar 54 hingga 60 kalori! Oleh itu, pengambilan durian yang terlalu banyak ketika hamil adalah tidak digalakkan apatah lagi jika para ibu mempunyai berat badan berlebihan atau obesiti.
Disebabkan durian mengandungi nilai glisemik yang tinggi, pengambilan durian pada trimester akhir boleh menyebabkan obesiti pada janin.
Berdasarkan perkongsian dari HelloDoktor, pengambilan kalori berlebihan ketika mengandung juga boleh menyebabkan komplikasi lain seperti diabetes gestational, preeklampsia, kelahiran pramatang dan jangkitan salur kencing.

Kredit Foto : time.com
Dalam sesetengah kes, berat badan berlebihan juga menyebabkan gangguan ketika dibius dengan epidural semasa proses bersalin.
Sebaiknya, para ibu perlulah mengawal pengambilan durian ketika hamil bagi mengelakkan sebarang komplikasi.
Tips Makan Durian Secara Bersederhana
Kalau rasa teringin sangat nak makan durian, bolehlah ikuti tip di bawah ini yang dikongsikan oleh Nutritionist KKM.

Membongkar Mitos Mengenai Pengambilan Durian Ketika Mengandung
Bukan mudah untuk mengelak makan durian ketika tiba musimnya. Kemungkinan sebab itulah ada banyak mitos yang berlegar dalam kalangan ibu mengandung mengenai bahayanya durian.
Mitos-mitos ini tidak mempunyai bukti saintifik yang kukuh atau disokong oleh mana-mana pakar perubatan.

Durian Menyebabkan Janin Kepanasan

Durian sering dikatakan boleh menyebabkan badan panas. Ada juga mitos yang mengatakan jika ibu mengandung makan durian, kandungan juga akan turut kepanasan. Namun, kenyataan ini tidak benar dan tiada bukti saintifik yang boleh membuktikannya.
 2. Durian Tinggi Kolesterol
Selain tinggi gula dan kalori, durian juga sering dikatakan tinggi kadar kolesterol. namun, ia tidak benar sama sekali kerana durian tidak mengandungi kolesterol. Kolesterol biasanya terkandung dalam makanan tinggi lemak tepu seperti daging merah, produk tenusu atau makanan laut.
Sebaliknya, durian mengandungi lemak sihat yang baik untuk mengurangkan kolesterol tidak baik dalam badan. Jadi, tiada masalah bagi ibu mengandungi yang mempunyai kolesterol tinggi untuk makan durian dalam kuantiti yang sedikit.
Baca juga: ‘Wanita Dianggap Kotor’- Ini 7 Mitos Ketika Haid, Yang Mana Satu Anda Selalu Percaya?
Kesimpulan
Sebagai orang Malaysia, memang susah untuk mengelak daripada makan durian bila musimnya tiba. Jika ibu mengandung mengidam untuk makan durian, makanlah dengan kuantiti sedikit.
Jangan lupa untuk jaga pengambilan kalori dan gula ketika mengandung untuk elakkan risiko atau komplikasi di kemudian hari.
Semoga dengan perngorbanan ibu untuk elak durian dapat membantu bayi anda berkembang dengan sihat. Lepas bersalin bolehlah makan durian banyak-banyak!
Sumber :

Bolehkah Makan Durian Semasa Hamil?
https://hellodoktor.com/kehamilan/tips-hamil/penjagaan-kehamilan/bolehkah-makan-durian-semasa-hamil/
Nutritionist KKM : Ada Apa Dengan Durian?
Exploring the Nutritional Contents and Benefits of Durian (Durio zibethinus)
https://www.utm.my/ibd/project/exploring-the-nutritional-contents-and-benefits-of-durian-durio-zibethinus/


Jangan Bagi Kucing Minum Susu & Makan Tulang. Ini Sebabnya

BOLEHKAH KUCING MINUM SUSU & MAKAN TULANG? INI MAKANAN YANG TIDAK BOLEH DIBERI KEPADA KUCING
Sebagai tuan kucing, anda pasti mahu memanjakan kucing sekali sekala dengan memberikannya makanan yang lazat.

Namun, berhati-hatilah kerana bukan semua makanan boleh dimakan oleh kucing.
Sesetengah makanan  boleh menyebabkan masalah kesihatan bagi kucing jika termakan.

Mari kita kenali makanan yang tidak boleh diberi untuk kucing.

9 Makanan Yang Tak Boleh Diberi Kepada Kucing
1. Produk Tenusu
Sejak kecil, kita sering anggap kucing sangat sukakan minum susu. Kita biasa melihat gambaran tersebut dari kartun atau buku kanak-kanak.
Realitinya, kucing tidak sesuai mengambil produk tenusu seperti susu, keju dan krim. Kebanyakan kucing bersifat ‘lactose intolerant’ .
Ini bermakna, jika kucing mengambil produk tenusu, ia boleh membuatkannya sakit perut atau muntah.

Kredit Foto : fourpaws.com
2. Coklat dan Gula-Gula
Walaupun kita gemarkan rasa coklat yang lazat, manisan yang berasaskan koko ini mengandungi dua komponen yang toksik bagi kucing iaitu thebromine dan kafein.
Kedua-dua coklat putih dan coklat gelap boleh mengakibatkan masalah kesihatan kepada kucing seperti muntah, cirit-birit, sawan dan jantung berdegup laju.
Jika kucing termakan dalam kuantiti yang banyak, ia berisiko untuk mengalami komplikasi seperti lemah jantung, badan lemah dan koma.
Kucing juga tidak sesuai diberikan gula-gula untuk dimakan kerana ia tidak mengandungi nutrisi penting dan boleh mengakibatkan masalah diabetes dan kegemukan.
Kucing juga boleh tercekik bila makan gula-gula tau!
Foto Kredit: indiatimes.com
3. Daging, Ikan, Dan Telur Mentah
Mungkin kita menganggap kucing tiada masalah untuk makan daging mentah kerana sifatnya yang suka memburu. Hakikatnya, daging dan telur yang tidak dimasak terdedah kepada bakteria seperti Salmonella dan E.coli. Bakteria ini boleh menyebabkan masalah kesihatan seperti cirit birit, muntah dan kelesuan.
Telur putih mentah juga mengandungi protein avidin yang jika dimakan oleh kucing boleh menghalang penyerapan vitamin B biotin sehingga mengakibatkan penyakit kulit dan bulu kucing pudar.

Kredit Foto : bowwowinsurance.com.au
4. Roti dan Yis
Roti tidak mengandungi khasiat protein dan lemak yang diperlukan dalam diet kucing.
Jadi, anda tidak perlu memberikan roti kepada kucing untuk dimakan kerana ia tidak memberikan manfaat buat kesihatan kucing anda.
Yis dan doh roti juga tidak selamat untuk dimakan oleh kucing. Jika kucing termakan, doh mentah boleh menyebabkan kucing sakit perut dan menyebabkan masalah penghadaman yang serius.

5. Tuna
Kucing mana yang tidak sukakan tuna? Sekali sekala anda bolehlah berikan tuna kepada kucing.
Namun, jangan biasakan kucing untuk selalu makan tuna kerana ia tidak membekalkan nutrisi yang mencukupi untuknya.
Makan tuna secara berlebihan juga boleh mengakibatkan kucing mengalami keracunan merkuri.

Kredit Foto : luckybelly.com
6. Bawang dan Daun Kucai
Kita sering gunakan pelbagai jenis bawang untuk masakan seperti bawang merah, bawang putih, daun bawang dan daun kucai. Elakkan kucing anda termakan kerana ia boleh menyebabkan anaemia.
Sama ada mentah, dimasak atau produk yang sudah dikeringkan, bawang merah dan bawang putih boleh menyebabkan kerosakan kepada sel darah merah kucing, loya, keradangan abdomen, muntah-muntah dan cirit-birit.

7. Anggur dan Kismis
Anggur dan kismis sesuai dijadikan snek yang sihat buat seisi keluarga. Namun ia tidak sesuai dimakan oleh kucing. Walaupun ia masih belum dapat dibuktikan secara saintifik, anggur dan kismis boleh menyebabkan masalah buah pinggang kepada kucing.
Dalam sesetengah kes, kucing tidak menunjukkan simptom atau masalah kesihatan. Namun, anggur dan kismis didapati boleh mengakibatkan kucing muntah dan masalah buah pinggang yang serius.

Kredit Foto : cattime.com
8. Kafein
Pengambilan kafein dalam kuantiti tinggi boleh mengancam nyawa kucing. Antara simptom yang dikenalpasti apabila kucing mengambil kafein ialah nafas dan jantung berdegup laju, otot bergetar (muscle tremor) dan cemas.
Selain kopi dan teh, anda juga perlu elakkan kucing untuk makan atau minum produk kafein lain seperti minuman Cola dan air tenaga seperti RedBull .

9. Tulang Dan Lemak
Sesetengah tuan kucing biasa memberikan sisa makanan kepada kucing.  Kedua-dua sisa makanan ini boleh membahayakan kesihatan kucing.
Lemak sama ada dimasak atau mentah boleh mengakibatkan keradangan usus serta muntah atau cirit-birit. Kucing juga tidak boleh diberikan tulang kerana boleh menyebabkan kucing tercekik, melukakan bahagian dalam mulut atau dalam sistem penghadaman.
Bagi yang suka memberi sisa makanan pada kucing , pastikan anda mengasingkan makanan yang tidak sesuai untuk kucing terlebih dahulu.

Anda juga perlu menjauhkan makanan mentah daripada kucing ketika memasak seperti daging mentah dan bawang.
Elakkan memberi snek yang tidak berkhasiat untuk kucing seperti coklat dan tuna.
Bagi menjamin kesihatan kucing. pastikan kucing anda diberikan nutrisi yang diperlukan sahaja mengikut kuantiti yang sesuai.

Sumber rujukan :

Seven foods your cat shouldn’t eat https://www.advantagepetcare.com.au/au/health/seven-foods-your-cat-shouldn-t-eat/
Foods Your Cat Should Never Eat https://pets.webmd.com/cats/ss/slideshow-foods-your-cat-should-never-eat


Sedapnya, Tapi Ini 5 Sebab Jangan Order Telur ‘Goyang’ & Telur Separuh Masak Ketika Hamil. Bahaya!

“Pagi-pagi ni teringin pula nak makan telur separuh masak cicah roti. Uish sedap tuu… Tapi aku dengar orang mengandung tak elok makan telur separuh masak ni. Betul ke?”
Ramai antara kita memang suka makan telur separuh masak. Ia bukan saja mudah disediakan, tapi rasanya yang lemak dan teksturnya yang gebu cukup buat kita berselera di awal pagi.

Walaubagaimanapun, tahukah anda bahawa telur separuh masak mahupun telur ‘goyang’ yang biasa kita order bersama nasi goreng ini sebenarnya berisiko dimakan oleh wanita hamil dan anak kecil.
Ini antara bahaya telur separuh masak yang mungkin anda tak tahu serta beberapa tips keselamatan untuk menyediakannya.

5 Bahaya Telur Separuh Masak Untuk Ibu Mengandung & Anak Bawah 5 Tahun
Sungguhpun telur mengandungi nutrisi yang baik, namun menurut USDA, telur separuh masak berisiko untuk dimakan oleh ibu mengandung dan anak kecil, terutamanya yang berusia 5 tahun ke bawah.

1. Risiko Keguguran Bagi Ibu Mengandung
Ini kerana, telur mentah atau separuh masak yang tidak dimasak sepenuhnya terdedah kepada bakteria Salmonella. Walaupun tidak begitu merbahaya pada orang dewasa yang normal, bakteria Salmonella ini mampu menjadi serius hingga menyebabkan keguguran atau kematian janin jika menyerang ibu hamil.
Foto Kredit: thebump.com
2. Sistem Imun Kanak-kanak Belum Matang
Seperti yang kita tahu, kanak-kanak dan bayi terutamanya mempunyai sistem imun yang masih belum matang. Bahkan, mereka yang berusia 5 tahun ke bawah terdedah kepada bahaya yang paling serius berbanding kumpulan umur yang lain.
Pakar menjelaskan bahawa bakteria Salmonella ini turut merbahaya kepada anak-anak kecil hingga boleh menjadi punca sawan jika toksin sampai ke bahagian otak.
Foto Kredit: redmountaintrails.com
3. Keracunan Makanan
Begitu juga halnya bagi ibu mengandung. Menurut BabyCenter, sistem imun pada tubuh ibu hamil akan mengalami perubahan kerana tugas utamanya kini adalah melindungi bayi dalam kandungan. Ini bermakna, wanita hamil akan lebih mudah mengalami keracunan makanan daripada bakteria Salmonella.
Keracunan makanan ini menyebabkan simptom seperti:

muntah dan cirit-birit yang teruk
sakit perut
sakit kepala
suhu badan tinggi

4. Mencuci Saja Tak Dapat Menyahkan Bakteria Sepenuhnya
Walaupun telur dah dicuci dengan bersih sebelum dimasak, bakteria Salmonella mungkin tidak dapat dihapuskan sepenuhnya. Maka sebab itulah kedua-dua telur kuning dan telur putih perlu dimasak sepenuhnya hingga teksturnya menjadi betul-betul kental dan tidak cair.

5. Faktor Luaran Meningkatkan Risiko Pencemaran
Jika anda makan di luar, pastikan juga kebersihan menjadi faktor utama yang dititikberatkan kerana bakteria Salmonella juga dapat hadir melalui cara penyimpanan dan penyediaan yang kurang cermat.

Penyimpanan telur seharusnya dielakkan daripada bersentuhan dengan makanan lain. Telur patut disimpan di dalam peti sejuk.
Ketika memasak, pastikan telur mentah tidak terpercik ke atas makanan lain, peralatan ataupun permukaan memasak.
Cuci tangan selepas memegang atau memasak dengan telur mentah.
Bersihkan semua peralatan yang telah digunakan untuk memasak telur dengan air panas yang bersabun.

Foto Kredit: http://www.ltz.de/
Banyak Lagi Cara Menikmati Telur Kegemaran Anda Dengan Selamat
Apapun, jangan risau kerana anda dan anak-anak masih boleh menikmati telur dalam hidangan harian – contohnya telur rebus, telur goreng, atau omelet. Yang penting, ianya dimasak secara penuh tanpa bahagian yang cair di dalamnya.


5 Sebab Ibu Berpantang Kena Minum Air Secukupnya. Ia Bukan Punca Bentan & Rahim Kembang

“Dahaganya rasa bila menyusukan baby ni. Tapi kenapa mak bidan tu cakap tak boleh nak lebih-lebih minum air dalam pantang? Habis keringlah tekak aku kalau macam ni…”
Memang banyak petua orang lama yang masih diamalkan hingga ke hari ini, terutamanya dalam hal berpantang selepas bersalin. Antara larangan yang sering didengar adalah petua yang mengatakan bahawa ibu berpantang tak boleh banyak minum air kosong. Alasannya sebab takut menyebabkan bentan, rahim ‘kembang’ dan buncit.

Sebenarnya, ini adalah mitos yang tidak benar dan telah banyak doktor yang telah menjelaskan tentang hal ini secara perubatan.
Sepatutnya, ibu berpantang digalakkan meminum sekurang-kurangnya 8 gelas air kosong sehari. Setakat ini, tiada bukti saintifik yang membuktikan meminum air dapat menyebabkan masalah pada rahim. Sebaliknya, ibu mungkin akan mengalami masalah kesihatan sekiranya mengalami dehidrasi.

Jom kita fahami lebih lanjut kepentingan minum air kosong ketika berpantang yang sering disalah anggap.

5 Sebab Ibu Berpantang Kena Minum Air Kosong Secukupnya
1. Menyegarkan Tubuh
Seperti yang kita tahu, fungsi air sangat penting dalam tubuh seorang manusia. Begitu jugalah dengan tubuh ibu bersalin, apatah lagi setelah mereka mengalami kehilangan darah yang banyak ketika bersalin.
Siapa yang pernah berpantang tentu tahu bagaimana rasa tubuh yang lesu, letih, dan sakit-sakit badan. Cuaca di Malaysia pula panas. Maka seharusnya ibu berpantang diberi minum air secukupnya bagi mengelakkan dehidrasi. Memang ‘seksa’ bila pengambilan air terpaksa dicatu, sedangkan airlah yang dapat memberi kesegaran pada tubuh dan sedikit sebanyak membantu melegakan kesakitan.

2. Membantu Penghasilan Susu Ibu
Salah satu tugas ibu yang paling mencabar ketika berpantang adalah menyusukan bayi. Macam-macam masalah boleh berlaku berkait dengan penyusuan, contohnya kekurangan susu badan.
Sebenarnya, 90% daripada susu badan itu terdiri daripada air. Kalau ibu perasan, masa menyusukan bayi, ibu akan berasa haus. Kehausan ini adalah salah satu cara otak memberitahu kita agar meminum air.

3. Mencegah Sembelit
Sembelit adalah masalah yang biasa dialami oleh ibu yang mengandung dan selepas bersalin. Cara pemakanan yang betul merupakan cara terbaik mengatasi masalah ini secara semulajadi.
Kalau tak minum air, najis akan menjadi keras dan sukar disingkirkan. Memang makin payahlah nak membuang, apatah lagi jika ibu mengalami luka jahitan episiotomi. Aduh!
http://sinar.fm/
4. Membantu Fungsi Organ & Mengelak Jangkitan
Ibu berpantang juga perlu minum air secukupnya kerana air sangat penting bagi mempercepatkan proses penyembuhan.
Menurut Dr Zubaidi, ibu berpantang boleh mengalami masalah jangkitan kuman pada pundi (kencing kotor) dan mungkin kerosakan ginjal sekiranya tidak minum air secukupnya.
Foto Kredit: fastmed.com
5. Bahaya Dehidrasi
Jangan pandang mudah pada dehidrasi. Simptom-simptom yang menunjukkan ibu kekurangan air termasuklah

Bibir / mulut kering
Air kencing berwarna pekat / gelap
Kurang kencing
Pening
Lemah / letih
Sakit kepala

Selain simptom ini, dehidrasi juga boleh menyebabkan masalah kesihatan yang serius pada ibu berpantang.
Pulmonary embolism atau darah beku adalah salah satu punca kematian ibu selepas bersalin yang majoritinya berlaku di kalangan orang Melayu. Menurut analisis oleh Dr Muhammad Izzat, selain disebabkan oleh masalah obesiti dan keengganan untuk mengambil suntikan Clexane, orang Melayu juga cenderung mengamalkan pantang larang yang menegah ibu daripada minum air untuk mengelakkan bentan.
Foto Kredit: newhealthadvisor.com
Berpantang Dulu Tak Sama Dengan Sekarang
Sebagai tambahan, Prof Dr Imelda juga pernah membincangkan bahawa amalan mengehadkan pengambilan air kosong ketika berpantang pada zaman dahulu mungkin ada relevannya pada waktu itu kerana orang dulu-dulu bersalin banyak kali dan mengambil masa yang lebih lama untuk melahirkan bayi tanpa bantuan doktor. Mereka takut minum air banyak-banyak sebab tak boleh bangun ke tandas cepat-cepat akibat badan yang terlalu lemah.
Namun kini, ibu tak sepatutnya ‘diseksa’ sampai tak bagi minum kerana dah ada pelbagai cara pemulihan lain dan kemudahan perubatan yang moden. Bahkan, doktor akan memastikan ibu-ibu boleh kencing dengan betul sebelum pulang dari hospital. Jadi, tiada masalah untuk minum 2-3 liter air supaya badan boleh menghasilkan susu. Ibu juga mesti mnum lebih air dan bangun berjalan (bukan asyik berbaring) untuk mengelakkan darah beku (venous thromboembolism, atau VTE).
Foto Kredit: Deposit Photos
Jadi, Minumlah Air Secukupnya Ketika Berpantang Ya!
Jadi, janganlah takut nak minum air kosong ketika berpantang. Kalau nak jaga badan, elakkanlah minuman yang manis dan ambil makanan berkhasiat. Amalkan cara hidup sihat dan teruskan rutin begini sepanjang hayat, bukan hanya semasa dalam pantang saja.


Minum Kopi Semasa Hamil. Bagus atau Bahaya Pada Bayi?

“Stresnya nak setelkan kertas kerja ni. Bestnya kalau dapat minum kopi, leganya rasa. Tapi, orang kata kopi tak bagus untuk orang mengandung. Takut ada kesan pada ‘baby’ dalam perut. Alahai, mengidam sangat dah nak minum kopi ni!”
Bila stres, minum kopi memang melegakan. Rasa semua tekanan bagai berlalu pergi.

Namun, wanita hamil biasanya berada dalam dilema sama ada boleh minum kopi atau tidak sewaktu hamil kerana takut ada kesan sampingan pada bayi.
Tapi, macam tak percaya minuman kegemaran ramai ini ada kesan yang mampu menjejaskan kandungan, kan?

Foto Kredit: livestrong.com

Bolehkah minum kopi semasa hamil?
Jadi, boleh atau tidak wanita hamil minum kopi? Apakah yang ada dalam kopi ini hingga menyebabkan ramai wanita teragak-agak untuk meminumnya semasa mengandung?
Tahukah anda, kopi sebenarnya mengandungi DUA kompaun yang menjadi toksin pada bayi iaitu:
1. Kafein
Boleh menyebabkan ‘cardiovascular toxicity’ pada bayi. Keadaan ini adalah di mana terjadinya kerosakan pada sel-sel jantung disebabkan oleh bahan kimia yang merbahaya.
2. Polyphenols
Mengganggu penyerapan zat besi daripada makanan ke dalam tubuh. Keadaan ini menyebabkan badan mengalami kekurangan zat besi dan menurunkan kualiti darah. Lalu, ia boleh menyebabkan berlakunya anemia.
Foto Kredit: nokshe.com
Kesan yang boleh berlaku kalau terlalu banyak minum kopi semasa hamil
Menurut kajian, kopi boleh mendatangkan kesan yang tidak baik kepada bayi apabila diambil dengan terlalu kerap.
1. Keguguran
Pengambilan kopi yang banyak boleh menyebabkan keguguran pada peringkat awal kehamilan
2. Terjejas tumbesaran
Saiz bayi terjejas di mana ia menjadi kecil meskipun sudah di peringkat akhir kehamilan kerana pengambilan kafein yang terlalu tinggi. Bayi tidak cukup berat.
3. Anemia
Terlalu banyak ambil kafein boleh menyebabkan anemia yang boleh memberi banyak komplikasi sepanjang kehamilan
Foto Kredit: cafe-hallmanns.com
Bukan tak boleh minum langsung,
…Cuma, wanita tidak digalakkan untuk mengambilnya secara berlebihan. Ambillah dalam kadar sederhana, cuba hadkan kepada secawan sehari.
Tidak pun, beralihlah pada teh hijau atau apa jua minuman yang rendah kafein.


Bolehkah Bersalin Normal Selepas Beberapa Kali Ceasarean? Doktor Jelaskan Risikonya

Bila ditanya kepada semua ibu-ibu yang sedang hamil, mereka pasti mahu bersalin secara normal. Jarang sekali ingin bersalin secara ceasarean (pembedahan). Yela, bersalin normal lebih cepat sembuh berbanding ceasarean. Tapi, tidak semua impian untuk melahirkan secara normal itu tercapai, last minute terpaksa dibedah atas sebab-sebab tertentu yang tidak boleh dielakkan.
Biasanya, jika kelahiran pertama secara ceasarean, tidak mustahil untuk anda bersalin secara normal untuk kelahiran yang seterusnya. Tapi, anda perlu berbincang dengan doktor terlebih dahulu kerana kelahiran normal selepas caesarean (vaginal birth after caesarean – VBAC) mempunyai risiko yang tersendiri. Perkongsian daripada Dr. Muhammad Izzat ini mungkin dapat memberikan info-info berguna bagi anda yang sedang merancang untuk kelahiran normal selepas beberapa kali caesarean.

BOLEHKAH BERSALIN NORMAL SELEPAS BEBERAPA KALI CEASAREAN?
Foto: romthegrapevine.com
Anak pertama (2004) :bersalin normal
Anak ke-2 (2006) : bersalin normal
Anak ke-3 (2009) : bersalin caesar
Anak ke-4 (2010) : bersalin caesar
Anak ke-5 (2012) : bersalin caesar
Anak ke-6 (2018) : BERSALIN NORMAL/GENTLE BIRTH KAT RUMAH – bayi meluncur laju disambut oleh suami. Alhamdulilah Alhamdulilah. Allahu Akbar!

Boleh ke selepas bersalin 3 atau 4 kali caesar, lepas tu bersalin normal?

Sebelum ni saya pernah terangkan mengenai bersalin normal selepas 1 caesaer, bukan 2,3 atau 4 caesar. Bersalin normal lepas 1 caesar sememangnya digalakan selepas kaunseling selewat-lewatnya 36 minggu dengan doktor O&G.
RISIKO-RISIKO KELAHIRAN NORMAL SELEPAS BERKALI-KALI CAESAREAN

Ni nak cerita sikit. Kajian menunjukkan wanita dengan 2 caesar yang ingin melahirkan anak secara normal perlu tahu bahawa:
1. Kejayaan bersalin normal adalah 71.1%.
2. Kadar rahim pecah 1.36%.
3. Kadar operation buang rahim dan keperluan untuk transfusi darah meningkat.
PERLU TAHU RISIKO SEBELUM MEMBUAT KEPUTUSAN
Segala maklumat ini perlu diberitahu kepada pesakit dengan teliti dan secara terangnya, supaya pesakit tahu risiko yang bakal timbul. Bukan hanya bercerita perkara-perkara yang indah sahaja, dan melenyapkan fakta. Pesakit mempunyai hak untuk mengetahui risiko yang boleh terjadi ini.
Jika dah diterangkan mengenai risiko ini dan pesakit masih lagi bertekad untuk bersalin biasa walaupun sudah pernah caesar 2 atau 3 kali oleh pakar senior, pesakit hanya boleh bersalin di hospital dengan kemudahan dewan bedah kerana jika berlakunya mana mana komplikasi, kemudahan sudah ada, termasuklah adanya tabung darah. Sebaliknya jika sedar akan komplikasi besar yang mungkin timbul ini, pesakit biasanya akan bersetuju dan mendengar nasihat doktor untuk caesar sekali lagi.
PENJAGAAN LEBIH TELITI
Foto: Hindustan Times
Penjagaan semua pesakit yang pernah ada caesar dan ingin bersalin normal adalah lain dari pesakit biasa. Penjagaan dititikberatkan dari segi:

One to one care ( 1 misi kepada 1 pesakit ) – untuk penjagaan yang menyeluruh.
Darah pesakit sudah diambil terlebih dahulu untuk jenis kumpulan darah dan standby jika perlu. Termasuk la intravenous access.
Graf jantung anak (CTG) perlu dipasang dan dipantau secara terus menerus.
Keadaan ibu dipantau secara berkala untuk mengenalpasti tanda-tanda awal rahim pecah. Misi dan staff dewan bersalin dah dilatih dan diajar kenalpasti tanda tanda ini.
Pemeriksaan jalan kelahiran setiap 4 jam untuk menentukan kemajuan proses bersalin, bukan dibiarkan sakit berpanjangan melebihi 6-8 jam apetah lagi 16 jam. Kalau tak periksa macam mana nak tahu ada progress ke tak? Bukan nak seluk suka-suka.

RISIKO BAYI MENINGGAL
Bila rahim pecah berlaku, bukan main main. Bayi boleh meninggal, ibu boleh kehilangan rahim, ibu boleh hilang banyak darah sehingga meragut nyawa.
Jangan ingat berjaya bersalin normal selepas 2 casear itu adalah kejayaan. Anda mungkin selamat ketika itu, tapi untuk masa dan ketika yang lain nye, Wallahu a’lam.
Berhenti menzalimi diri sendiri.
SAY NO to unsafe birth practices.
Sumber: Dr. Muhammad Izzat Abdul Razak


Boltmoji, Cara Baru Untuk Menghantar Mesej Lebih Pantas

Emojis kini Lebih Pantas. Puma mempersembahkan Boltmoji, papan kekunci emoji dibintangi lelaki terpantas dunia. Hantar mesej kepada kawan anda bagi menyokong Bolt di pentas terbesar dunia, dan berkongsi kegembiraan PUMA. Boltmoji boleh didapati hari ini dan sesuai untuk iMessage, Whatsapp, Facebook Messenger dan banyak lagi.

Untuk dapatkan Boltmoji adalah sangat mudah:
Untuk iOS: https://itunes.apple.com/us/app/boltmoji/id1134625897?ls=1&mt=8

Untuk Android: https://play.google.com/store/apps/details?id=com.snaps.Boltmoji

Di dalam Apple atau Google Play Store, cuma cari “Boltmoji” dan muat turun aplikasi tersebut. Setelah dimuat turun, buka aplikasi tersebut. Anda akan melalui proses untuk memasang aplikasi tersebut dan boleh gunakan papan kekunci “Boltmoji” di iMessage, Whatsapp, Facebook Messenger, WeChat, dan sebagainya.
Emoji kini menjadi #ForeverFaster dan jom berlari bersama mereka.

Mengenai PUMA
PUMA is one of the world’s leading Sports Brands, designing, developing, selling and marketing footwear, apparel and accessories. For over 65 years, PUMA has established a history of making fast product designs for the fastest athletes on the planet. PUMA offers performance and sport-inspired lifestyle products in categories such as Football, Running and Training, Golf, and Motorsports. It engages in exciting collaborations with renowned design brands to bring innovative and fast designs to the sports world. The PUMA Group owns the brands PUMA, Cobra Golf and Dobotex. The company distributes its products in more than 120 countries, employs more than 11,000 people worldwide, and is headquartered in Herzogenaurach/Germany. For more information, please visit http://www.puma.com


Bomba Pasang ‘Didi & Friends’, Lekakan Mangsa Kaki Tersangkut Lubang Tandas

Sudah diketahui ramai bahawa siri animasi Didi & Friends menjadi kegilaan kanak-kanak bukan sahaja di Malaysia, malah di negara jiran juga. Yang menariknya, satu kejadian di Pasir Gudang, Johor semalam apabila pasukan bomba menggunakan taktik memasang video animasi ini ketika menyelamatkan seorang kanak-kanak yang kakinya tersangkut di lubang tandas. Terleka sebentar kanak-kanak tersebut.
Artikel berkaitan: Cara Pilih Rancangan TV Yang Sesuai Untuk Anak Dari Umur 0-7 Tahun

PASANG ANIMASI DIDI AND FRIENDS, SELAMATKAN KAKI KANAK-KANAK TERSANGKUT

Di Pasir Gudang, anggota bomba menayangkan animasi ‘Didi & Friends’ menerusi telefon bimbit ketika mengeluarkan kaki seorang kanak-kanak lelaki yang tersangkut dalam lubang tandas.

Komander Operasi dari Balai Bomba dan Penyelamat (BBP) Pasir Gudang, Pegawai Bomba Kanan II Iszahwati Supardi berkata, usaha tersebut membuahkan hasil apabila kanak-kanak berusia tiga tahun itu dilihat leka ketika kerja-kerja mengeluarkan kakinya yang tersepit sedang dilakukan.

Menurut beliau, pihaknya menerima laporan kejadian itu pada jam 8.51 malam sebelum lapan anggota, sebuah jentera Fire Rescue Tender (FRT) dan satu Unit Bantuan Perkhidmatan Kecemasan (EMRS) dikejarkan ke tempat kejadian.
“Setibanya di lokasi didapati kaki seorang kanak-kanak lelaki termasuk dalam lubang tandas tingkat dua sebuah premis rumah kedai.
TEKNIK LEKAKAN KANAK-KANAK MEMBUAHKAN HASIL

Menurut maklumat diberi ibu mangsa, kanak-kanak itu sedang mandi bersama-sama adik beradiknya yang lain sebelum kaki mangsa termasuk ke dalam lubang saluran air yang tidak berpenutup.
Katanya, bagi melekakan dan menenangkan kanak-kanak itu, anggota bomba membuka rancangan animasi ‘Didi & Friends’ semasa kerja-kerja memecah simen sekeliling lubang dan pintu kedai di bahagian bawah bagi memotong saluran paip menggunakan peralatan khas.
Iszahwati berkata, kerja-kerja menyelamatkan kanak-kanak itu mengambil masa selama kira-kira 1 jam 20 minit. Mangsa yang berjaya diselamatkan diberi rawatan awal dan mangsa didapati tidak mengalami sebarang kecederaan serius.
Sumber: Sinar Harian


‘Bomba penyelamat kami’

“Saya nyaris jadi korban banjir tempoh hari kerana air berada pada paras telinga, mujur ada pegawai bomba datang dan bertindak cepat selamatkan kami sekeluarga.”
Begitu kata ibu tunggal dua anak, Annisa Md Yasin, 37, apabila rumah keluarganya di Seksyen 25, Taman Sri Muda, Shah Alam dinaiki air berikutan hujan berterusan.

Paling menakutkan Annisa apabila memikirkan keselamatan keluarga terutama bapanya, Md Yasin Abd Rahman, 72, yang terlantar akibat lumpuh bahagian kanan badan.
Berkongsi kisahnya ketika melalui detik mencemaskan, Annisa berkata, dia tiba di rumah keluarganya jam 12 tengah hari pada Sabtu lalu.

Menurutnya, keadaan cuaca hujan ketika itu dan air mula naik ke buku lali sebelum meningkat hingga ke paras pinggang jam 6 petang.

Oleh sebab itu, mereka terpaksa menunaikan solat Maghrib dengan duduk atas kerusi jam 7 malam.
“Sejam kemudian, bekalan eletrik di seluruh kawasan terputus dan paras air makin naik dan perkara pertama saya serta adik buat bantu ayah kerana katilnya di ruang tamu hampir tenggelam, tetapi mujurlah tilamnya terapung.
“Anak-anak saya mulanya duduk di atas sofa namun saya pindahkan ke atas katil lebih selamat,” katanya.
Menurut Annisa, dia buntu ketika itu, tetapi cuba menghubungi talian kecemasan bagi mendapatkan bantuan anggota penyelamat.
Sementara menunggu bantuan tiba, Annisa sempat memuat naik hantaran dan gambar keadaan bapanya di Facebook (Fb) dengan harapan ada pihak yang membantu.
“Saya reda dengan kemungkinan buruk akan terjadi ketika itu kerana tidak pandai berenang. Bagi saya, apa yang lebih penting adalah ayah, emak, anak dan adik selamat.
“Saya berserah kepada Allah saja namun jam 3.40 pagi, seorang pegawai bomba dan anggotanya datang menaiki bot menyelamatkan kami sekeluarga.
“Kami dibawa ke sebuah sekolah di Kota Kemuning dan syukur kami selamat. Semua dengan izin Allah dan saya hargai sangat bantuan pegawai bomba itu.
“Kini, saya sekeluarga menumpang di rumah ibu saudara di Padang Jawa kerana air di rumah emak dan ayah belum surut,” katanya.
Kredit foto: Twitter Bomba & Penyelamat Malaysia
Sementara itu, Muhammad Rezuan Mat Taib, 27, bersyukur kerana dia dan isteri, Nur Hashafikatun Jantan, 27, sempat menyelamatkan diri sebelum rumah sewa mereka di Kampung Paya Dalam, Temerloh, Pahang ditenggelami air.
Muhammad Rezuan juga sempat menyelamatkan kereta dan kucing peliharaannya daripada dihanyutkan arus deras.
Buat masa ini, dia dan isteri berlindung di Sekolah Menegah Kebangsaan (SMK) Abu Bakar, Temerloh, Pahang yang menjadi pusat pemindahan sementara (PPS) sementara menunggu air surut. “Dalam tahun 2021, sudah dua kali rumah saya ditenggelami air, di mana sebelum ini pada Januari lalu.
“Saya reda dan mengucapkan terima kasih kepada kerajaan kerana menyediakan PPS untuk mangsa banjir berlindung.
“Alhamdulillah, kami mendapat layanan baik daripada anggota Angkatan Pertahanan Awam Malaysia (JPAM) sejak hari pertama mendaftar di sini, malah banyak bantuan keperluan asas diberi,” katanya.


Isu Ada Unsur Agama Lain Di Festival Bon Odori, Kerajaan Selangor Rujuk Pihak Berwajib

Ekoran timbul isu status Bon Odori yang dikaitkan dengan upacara keagamaan, Menteri Besar Selangor, Datuk Seri Amirudin Shari mengakui bahawa kerajaan Selangor tidak pernah menerima sebarang nasihat, dan akan merujuk pihak berwajib.
Baca juga: 13 Promosi Tiket Masuk Tempat Menarik Sempena Cuti Sekolah, Sale Sakan!

ADA UNSUR AGAMA LAIN DI FESTIVAL BON ODORIM KERAJAAN SELANGOR RUJUK PIHAK BERWAJIB

Memetik laporan Astro Awani, Amirudin berkata, kerajaan negeri sebelum ini tidak pernah menerima sebarang nasihat dan pandangan berkaitan isu berkenaan kerana ianya dianggap satu acara kebudayaan.

Menurutnya, acara itu juga diadakan atas semangat dasar pandang ke timur selain merapatkan hubungan antara syarikat serta individu yang mempunyai kaitan dengan Jepun.

Walau bagaimanapun Amirudin akan mendapatkan maklumat terperinci daripada pihak berwajib bagi mendapatkan nasihat berkaitan isu keagamaan di sebalik penganjuran Bon Odori.

Semua program ada aktiviti doa. Majlis hari raya pun baca doa… takkan itu dianggap upacara keagamaan?
Sebab itu saya kena dapatkan pandangan sebenar adakah acara itu menjurus kepada keagamaan atau kebudayaan.
Bagaimanapun Amirudin berkata, kerajaan negeri tiada halangan penganjuran Bon Odori diteruskan, selaras dengan dasar kerajaan negeri yang memberi ruang kepada kaum-kaum lain untuk menyambut perayaan agama lain.
Sumber: Awani